Formakuntza asteburu zoragarria Garaionen\nAsteburu hontan Ozaetan dagoen Garaion sorgingunean egon gara ikasten, gozatzen, hausnartzen, erlaxatzen...\nAsko gozatu dugu eta asko ikasi! Mila esker espazio eder horretako ateak zabaldu dizkiguzuenoi!\nGure arteko eztabaida eta hausnarketak emateaz gain, gorputza lantzeari ere tartea eskaini diogu (behingoz!). Paraje ederretan paseotxoa eman, esnatze edo erlaxatze ariketan egin...\nHorretaz gain, Matxalen Legarretak denboraren ulerkera feministaz hitzaldi interesgarria eskaini zigun.\nBi egun eder, Bilgunekide eta sarekideen artean elkarlana eta harremana sustatzeko!


OUAI Body Cleanser 300ml | Beautyshop.ie\nHasiera / Bainu eta gorputza / OUAI Body Cleanser 300ml\nFreskatu zure azala eta espirituak OUAI Body Garbigailuarekin, osagai elikagarrien zitrikoen nahasketa, akabera leuna eta leuna uzteko. Jojoba haziak eta arrosa hip olioak narritadura lasaitzen dute eta gorritasuna murrizten dute, leuna, hidratatua eta iraupen luzeko erosotasuna lortzeko, Lactobacillus hartzidura orekatzen eta baldintzatzen duten bitartean. Imbued ...\nFreskatu zure larruazala eta zure espirituak OUAI Gorputz Garbitzailea, osagai elikagarrien zitrikoen nahasketa, akabera leuna eta leuna uzteko. Jojoba haziak eta arrosa hip olioak narritadura lasaitzen dute eta gorritasuna murrizten dute, leuna, hidratatua eta iraupen luzeko erosotasuna lortzeko, Lactobacillus hartzidura orekatzen eta baldintzatzen duten bitartean. Dean Street usain bizidunaz josia, Apricot, Magnolia, Violet eta Amber oharrak zure goizeko giroa suspertuko duen hodei biribilean konbinatzen dira.


'Hizkuntza gitxiagotuak jagon, euskeraz bizi' liburua, gogoetarako tresna baliotsua - bizkaie.biz\nBizkaie! 2021-05-06 11:52 Euskerea berbagai\nEuskaltzaindiak Jagon sailean plazaratu dau.\nEuskaltzaindiak Hizkuntza gitxiagotuak jagon, euskerab bizi liburua aurkeztu dau gaur Iruñean. Nafarroako Gobernuaren laguntzaz editau dau lan barria Euskerearen Akademiak eta mendeurrenaren harian atondutako XXIII. Jagon Jardunaldiko berbaldiak batu ditue liburura.\n2019ko urtarrilean, Euskaltzaindiak Iruñean antolatu zuen Jagon Jardunaldi berezia. Jardunaldiaren helburuak ziran: hizkuntza gitxituei buruzko ikuspegia landu eta aurreratu, beste lurralde batzuetan egiten dan lana Euskal Herrikoagaz batera buztartzeko, aldarte zientifiko egokia bilatuz. Bide batez, azken ehun urteetan Euskaltzaindiak euskerearen jagote lanean zer egin dauen erakutsi gura zan eta, horregaz batera, etorkizunean egin daitekenaren inguruan hausnartu.\nLiburuak mintegian parte hartu eben hizkuntzalarien berbaldiak jasoten ditu, gehien-gehienak Europako mendebaldeko hizkuntza gitxituen egoereari buruzkoak, besteak beste, Mikel Zalbide euskaltzain osoaren hitzaldia dago liburuan (Euskaltzaindiaren ehun urteko jagon-lana: zenbait mugarri); Joan A. Argenterrena (Diversidad lingüística, diversidad lingüística en España y academias: ecologías, regímenes, instituciones); Elena Chiocchettirena (Language rights and minority language development in Italy: examples from the central Alpine arc); Jeroen Darquennesena (Reversing Language Shift in European language minority settings: a tentative general outline of contemporary challenges and strategies); Jean-Guy Talamonirena (De la création d’un champ littéraire à une politique de normalisation linguistique) edo Juan Carlos Moreno Cabrerarena (Análisis ideológico del concepto de ‘lengua regional europea’ y sus consecuencias glotopolíticas).\nPrentsaurrekoan, Mikel Arregi Euskarabideako zuzendari-kudeatzaileak adierazo dau: Euskarabideak, Nafarroako Gobernuak, lagundu beharrekotzat jotzen ditugu holakoak, eta, hala, jardunaldien antolaketan lagundu ebala eta, orain, liburu honen argitalpenean be bai; pozik gagoz, ikusten baita onuragarria eta emonkorra dala Euskaltzaindiagaz batera eginiko lana.\nGogoratu dau urtero sinatzen dabela hitzarmen bat Euskaltzaindiak eta Nafarroako Gobernuak eta ohartarazo dau hitzarmen horretan adosten dituela urte horretan diruz lagunduko dituenak ekarpen interesgarriak izan daitekezalakoan euskerearen corpuserako nahiz estatuserako. Bide batez, Arregik aurreratu dau gitxi barru sinatuko dabela 2021eko hitzarmena. Liburua igazko hitzarmenean egoan jasoa eta igaz argitaratu zan, orain aurkeztu bada be. Maminari erreparauta, Euskarabideako zuzendari-kudeatzaileak autortu dau ekarpen interesgarria egiten dauela argitalpenak.\nSagrario Aleman Jagon sailburuak be bat egin dau Arregigaz eta nabarmendu dau gogoetarako bide emoten dauen liburu baliotsua dala gaur Iruñean aurkeztutakoa: Europako mendebaldeko hizkuntza gitxituen egoerea aztertzen da liburuan, lurralde bakotxeko legeak zelakoak diran, eta abar. Hori dana ezagutzea ezinbestekoa baita jakiteko etorkizunean zelako pausuak emon behar ditugun, esan dau Euskaltzaindiaren Nafarroako ordezkariak: Liburuan ikusten da adituek hainbat ikuspegi dituela legeei buruz dabizenean. Hori bai, guztiek onartzen dabe legearen zirrikituak erabili behar dirala hizkuntza gitxituak aurrera eroateko, ohartarazo dau Alemanek: Bestelako galdera batzuei be erantzuna emoteko ahalegina dago berbaldiotan: Zer da berezko hizkuntza ofiziala? Zer da lurralde hizkuntzea? Eskubideak norenak dira, norbanakoarenak, komunidadearenak?. Bada, gogoetarako plaza barria jarri dau Euskaltzaindiak gizartearen esku.


90 biztanle ditu udalerriak, eta Kodesko mendilerrotik hurbil dago. Peñalabejako erreserba naturala dago han, eta eremuan ohikoa ez den espezie bat hartzen du: ametz arrunta. Gaur egun ez dago nekazaririk lanean, baina nagusiek oso ongi gogoratzen dute tabako-laboreak herrian izan zuen garrantzia. XVI. mendearen bukaeratik XVIII. mendera arte, eskultura-lantegi garrantzitsua zegoen herrian; eskualdeko artista ospetsuenek lan egin zuten han.


Bertze migrante bat hil da Euskal Herrian: aurten zazpigarrena | Gizartea | Berria\nBertze migrante bat hil da Euskal Herrian: aurten zazpigarrena\nBidasoan atzeman dute ustez afrikar jatorrikoa den gizon gaztearen gorpua. Irungo Harrera Sareak elkarretaratzera deitu du gaurko\nHainbat migrante, joan den martxoan, Santiago zubian. GORKA RUBIO / FOKU Tamaina handiagoan ikusi\nIrungo Harrera Sareak joan den astean eman zuen «alerta», eta gertatu da: bertze migrante bat hil da Bidasoa ibaia gurutzatu nahian. Atzo edizio hau ixterako ez zuten oraindik haren identitaterik emana, baina Eusko Jaurlaritzako Segurtasun Sailak jakinarazi zuen gizonezko gazte batena zela atzemandako hilotza, ustez jatorri afrikarrekoa. Migrazio bidean aurten Euskal Herrian hildako zazpigarren pertsona da atzo aurkiturikoa: Bidasoa ibaian edo haren inguruan lau hil dira —bi gutxienez itota, eta bat bere buruaz bertze eginda—, eta bertze hiru trenak harrapatuta hil ziren urrian, Ziburun (Lapurdi). Irungo Harrera Sareak elkarretaratzera deitu du gaurko: 12:30ean eginen dute «dolu eta salaketa» protesta, Irungo San Juan plazan. Astelehenerako giza katea antolatu dute Ipar Euskal Herriko harrera taldeekin elkarlanean: 19:00etan eginen dute, Santiago zubian.\nEndarlatsa inguruan atzeman zuten atzo gazte migrantearen gorpua, Irunen, Nafarroarekiko mugan. Padel surfa egiten ari zen kirolari batek aurkitu zuen, 11:00ak aldera, eta, abisua eman ondotik, suhiltzaileak eta Ertzaintza bertaratu ziren lekura, baita helikoptero bat ere. 12:00ak aldera atera zuten gorpua uretatik, eta Donostiako Auzitegi Patologiako Zerbitzura eraman zuten, han autopsia egiteko. Segurtasun Sailak jakinarazi zuenez, hildakoaren identitatea bilatzea «erraztu» dezaketen hainbat dokumentu atzeman dizkiote.\nHarrera Sareak atzo oroitu zuen azaroaren 8an iragarri zutela «baldintzak betetzen» ari zirela «migratzaileak Europako iparralderako migrazio bidaian beharrezkoak ez ziren arriskuak hartzera bultzatzeko». Harrera Sarearen erranetan, alde batetik, «gero eta modu zorrotzagoan itxi» dituzte Irun eta Hendaia arteko mugako pasabideak, eta, bertzetik, Irunera «pasaeran iristen den pertsona talde bati eskaintzen zaion harrera eskasa» da: «Egun, Irungo zerbitzurako sarrera baimentzen eta kudeatzen dutenek bakarrik ezagutzen dituzten irizpideak ez dituzte betetzen». Gaitzetsi dutenez, asteon «gutxienez» hamar pertsonari ukatu diote Gurutze Gorrirako sarbidea, eta etxeetan hartu dituzte, «diru publikoz Gurutze Gorriak kudeatzen duen [Espainiako] Barne Ministerioaren zentroan tokia egonik». Deitoratu dute erakundeak migranteen bizitzekin «jolasten» ari direla, «Frantziara iristeko eta haren ertza 100 metrora ikusita duten etsipenaren baitan»: Eusko Jaurlaritza, Gipuzkoako Foru Aldundia eta Irungo Udala aipatu dituzte espresuki. «Kalean lo egin behar izatearen perspektibaren aurrean igerian pasatzeko arriskua hartzera laguntzen ari dira; izan ere, behin eta berriz esaten dugu pertsonekin jolasten dutela elkarlanerako zantzurik gabe erakunde bakoitzaren irizpide eta eskumenetan babestuz». Eskatu diete «gehiago» egiteko.\nXabier Legarreta Eusko Jaurlaritzako Migrazio eta Asilo zuzendariak, Markel Olano Gipuzkoako ahaldun nagusiak eta Jose Antonio Santano Irungo alkateak Europari egin diote soluziorako galdea. Legarreta: «Zoritxarrez, halako gertakariak pasatu egingo dira Europak pasaeran dauden pertsonentzat bide seguruak sortzen ez dituen bitartean». Olanok «borondate politiko irmoa» eskatu dio Europari, eta adierazi du «migratzaileen errealitateari ahalik eta erantzun egokiena» emateko «lankidetza estuan» jarraituko dutela gainontzeko erakundeekin. Santanok eskatu du «birplanteatu» daitezela «mugako kontrolak», migranteak «bizitza arriskuan» jartzera bultzatzen baitituzte. Frantziako Gobernuari ere egin dio eskaera.


Webgune honek Cookie-ak erabiltzen ditu estatistika azterketak egin ahal izateko.\nNabigatzen jarraitzen baduzu Cookie-ak erabiltzea onartuko duzu.\nBilbo erdian gaude. Abandoko metroaren alboan, Berastegiko irteeran\nBarroeta Aldamar kalea 6, 3 ezkerra-ezkerra\nNola funtzionatzen dute cookie-ak?\n1. Cookie motak, horiek kudeatzen dituen erakundearen arabera.\n2. Cookie motak, aktibatuta irauten duten denboraren arabera.\nCookieak kudeatzeko erreminta (Google Analytics).\nNola kudeatu cookieak zure ekipoan? Desaktibatzea eta ezabatzea\n• Internet Explorer nabigatzaileari buruzko informazioa nahi baduzu, sakatu hemen.\n• Chrome nabigatzaileari buruzko informazio gehiago nahi baduzu, sakatu hemen.\n• Safari nabigatzaileari buruzko informazio gehiago nahi baduzu, sakatu hemen.\n• Firefox nabigatzaileari buruzko informazio gehiago nahi baduzu, sakatu hemen.\nnola kudeatu cookie-ak


BerBerio – Klassikbidea\nFoto: © Kris Hellemans / Zonzo Compagnie / http://www.stuk.be\nDenok ezagutzen dugu Luciano Berio, Italiako musikagilea. Oneglian jaio zen italiar honek XX. gizaldiko musikaren barruko musikaririk handienetakoa dugu, eta musika esperimentala eta elektronikoa landu zituen. Haren obrarik ezagunenak, berriz, Sequenza eta Sinfonia ditugu.\nOperaren arloan, Twice upon aipa dezakegu, 1994. urtean eginikoa, eta sei ume-talderentzat berba barik eratutako antzerki-musika da; hori ez ezik, Cronaca del Luogo, 1999an konposatutakoa ere gomutarazi behar da.\nBetiere, badauka beste alderdi hain ezaguna ez dena: beste musikagile batzuen lanak hartu eta haiei amaiera eman. Horrela egin zuen Johann Sebastian Bach, Franz Liszt, Wolfgang Amadeus Mozart, Giacommo Puccini, Franz Schubert eta Igor Stravinskirekin.\nHaietako hiru iruzkindu nahiko nituzke lerrootan.\nLehenengoa Vor, während, nach Zaide da. Mozarten singspiel amaitu gabe baten bukaera egin zuen Beriok 1995ean. Jatorrizko opera Mozartek egin zuen Enperadore Jose II.aren mesedeak eskuratu nahian; enperadoreak Vienan alemaniar opera-konpainia bat sortu nahi zuen, eta Mozartek opera bat bururatu zuen horretarako.\nBigarrena Franz Schuberten 10. sinfonia dugu. Luciano Beriok obra hori hartu zuen, eta alemaniar musikagilearen musikaren beste atal batzuk erabiliz amaitu zuen.\nHirugarrena, berriz, ezagunagoa dugu. Turandot hartu zuen, eta III. ekitaldia konposatu. Obra hau Santa Cruz de Tenerifen estreinatu zen 2002ko urtarrilaren 26an. Data garrantzitsua da kasu honetan, Luciano Berio 2003ko maiatzaren 27an hilgo zelako 77 urte zituela. Izan ere, harrezkero beste zortzi lan egin zituen, eta hil aginean egon arte idazten jarraitu zuen.\nBada, esan dezakegu Luciano Beriori jazo zaiola beste batzuei berarekin suertatu zitzaiena: batek haren lana hartu eta bera hil ostean antzeztu. Hauxe dugu Berberio obraren kasua. Zonzo Compagnie da italiar musikagilearen lana antzeztearekin arduratu dena.\nWouter Van Looyk fundatu zuen Belgikan Zonzo Compagnie, Atwerpen (Anberesen), 2001. urtean. Konpainia horren helburua musika-ikuskizuna sortzea da ume eta gazteentzat.\nBelgikar talde honek John Cage eta Miles Davis musikagileak hartu zituen xede, italiar musikagileari ekin aurretik. Lehenengoz, 2004an, Listen to the Silence: A Journey with John Cage antzeztu zuen; berean, umeak sartu zituen belgikar taldeak antzezkizunean, eta horrela entzule gazteak musikaren arloan sartu nahi izan zituen.\nUrte batzuk geroago Miles Davisen musika erabiliz Mile(s)tones antzeztu zuen, eta ildo beretik jarraitu. Miles Davis tronpeta-jolearen lana hartu eta antzerki modura eskaini zuen, betiere ume eta gazteak helburuko ikusle izanik.\nZonzo Compagnieren azken ahalegina Luciano Beriori suertatu zaio, eta Berberio opera sortu du 2016an. Nik ClassicaHD kanalean ikusteko parada izan dut. Erabat kilikigarria. Umeak badaude antzeztokian, musikariak albotik jotzen aritzen diren bitartean.\nBeharbada, ni bezalako opera-ikusle tradizionalentzat, zeharo apurtzaile gerta daiteke: niretzat halaxe izan zen. Dena dela, ikusteko moduko ikuskizuna da hartara jarriz gero. Nik opera hau ikusteko parada izan dut orain dela gutxi, eta operazalea izan eta burua zabalik edukiz gero, oso gomendagarria dela esango nuke.\nLuciano Berioren musika ezagutuz gero, italiar musikariari atsegingarri gertatuko zitzaiola uste dut. Abangoardiaren bidetik abiatzen da 55 minututan zehar, eta musikaren espiritua bidaian dabil historian zehar, Luciano Berioren musika-asmoak betetzen, beronek Twice upon operarekin egin zuen legez.


Ezustean eta etxetik milaka kilometrora, eztanda sozialaren testigu - Lasarte-oria - Txintxarri.eus\nEzustean eta etxetik milaka kilometrora, eztanda sozialaren testigu\nMaddi Zaldua 2020-02-14 10:01\nArgazkia: Juan Ignacio Gonzalez, Txiletik\nUrriaren 18an egin zuen eztanda Txileko gizarteak. Metroaren prezio igoerak leherrarazi zuen egunerokoa, baina ez da hori izan herrialdea esnatu izanaren arrazoi bakarra. Beste hainbat arrazoirekin batera, gutxieneko soldata prekarioekin, pentsio-sistema ez duinekin, eta osasun eta hezkuntza sistemak bere gain hartu ezinik lokartuta egon da orain arte. Horrela, txiletarren ezinegonak mugak gainditu, eta biziraupenaren haria eten egin da. Bizitza duin bat lortzeko helburuarekin kalera irten, eta etengabeko borrokan ari dira orduz geroztik. Ezustean, inork inoiz imajinatuko ez zuen gisan, lau lasarteoriatar izan dira Hego Amerikako herrialdean gertatutakoaren lekuko, eta han bizitakoak kontatu dizkiote TXINTXARRI-ri.\nAne Irurtia: "Mundura zabaldu ez duten errealitatea bildu dugu dokumentalean"\nEuskal Herritik joandako beste hiru ikaskiderekin batera, 'Sobrevivir' dokumentala osatu du lasarteoriatarrak. Txilek bizi duen errealitate gordina azaleratzeko sortu dute ikus-entzunezkoa.\nTxilera iritsi eta bertan egonaldia luzatzen ari zen heinean konturatu zen Ane Irurtia (Lasarte-Oria, 1998) herrialdearen gehiengoak bizi duen errealitate gordinaz. Konturatu zen baita ere Txilen gertatzen ari zenaz bestelako irudi bat munduratzen ari zela; errealitate gordin horretatik urrun geratzen zena.\nHaur Hezkuntzako ikasketak egiten ari da Mondragon Unibertsitatean, eta Txileko iparraldean dagoen Antofagasta hiriko hezkuntza sistema ezagutzeko asmoz abiatu zen Hego Ameriketara. Baina eskoletako egunerokoaz gain, beste errealitate batzuk ezagutzea beste aukerarik ez du izan, ezustean. "Gizarte erabat elitista da Txilekoa, ezberdintasun soziala ikaragarria da".\nSantiago hiriburuan eztanda gertatu eta egun gutxira iritsi zen Antofagastara ere mobilizazio soziala. Horrela, egun batetik bestera, unibertsitateko klaseak bertan behera geratu, eta hiri horretako eskola publiko batean egindako hiru eguneko praktikaldia ere bere horretan geratu zitzaion. Ikasketa prozesuaren aurrera jarraitzeko asmoz, Antofagastako ospitaleko ikasgela batera bideratu zizkioten praktikak, eta han izan zuen lehenengoz, hainbat familiaren egoera zailen lekuko zuzena. Adibidea ere jarri dio txintxarri-ri. "12 urteko neskatila bat ezagutu nuen ospitalean, zuen adinerako oso heldua zena. Amak familia aurrera ateratzeko dirua behar zuenez, ezin zuen hutsik egin lantokian, eta ondorioz, oso gutxitan joan zitekeen ospitalera, alaba bisitatzera. Neskatila bakar- bakarrik ari zen bere gaixoaldia aurrera eramaten".\nEuskal Herritik joandako beste hiru ikaskiderekin gertatzen ari zenaz hitz egiten hasi, eta konturatu ziren hedabideak "informazioa ezkutatzen" ari zirela, ez zutela herrialdean gertatzen ari zena munduratzen, eta horri aurre hartu nahian, dokumental bat egitea bururatu zitzaien. Horrela, unibertsitateari ideia horren berri eman, eta eurek utzitako kamara batekin hasi ziren lehenengo lanetan: kalean. "Ordurako, eztanda sozialaren aurrean antolatzeko eta gertatzen ari zenaz hitz egiteko batzarrak antolatzen ari zen unibertsitatea, eta horietan parte hartzen hasi ginen". Hitzordu horietako batean, jendaurrera irten, mikrofonoa eskuan hartu eta bertan bilduta zeuden parte-hartzaileei dokumentala egiteko asmoaren berri eman zieten. Ikus-entzunezkoan parte hartzeko gonbita luzatu eta berehala hasi ziren lehen elkarrizketekin. Lehen kontaktu horien laguntzarekin joan ziren, gero, pixkanaka jende gehiago ezagutu eta elkarrizketatzen; guztira 35 pertsonen testigantzak bildu dituzte, nahiz eta den-denak ez diren agertzen dokumentalean.\nErritmoa hartuta, "etenik gabe" aritu dira lanean, eta inoiz pentsatu gabeko leku eta errealitateak bildu dituzte. Spoilerra ekiditeko ez dio informazio zehatzik eman Irurtiak Txintxarri-ri, baina aurreratu du elkarrizketatutako emakume baten historiaz zerbait. "Antofagastako Bonilla herrixka erdi-marjinal batean bizi da, herrialderen aldeko borrokarekin konpromiso handia du, eta herrixkan bizi duten errealitatearekin batera emakume gisa borrokan aritzeak dituen oztopoak ere agertzen ditu".\nArriskuaz jabetu gabe\nDokumentala osatzeko zenbat "arrisku" euren gain hartu dituztela gerora konturatu dira. "Fitxatuta dagoen jendearekin aritu gara lanean, baina egiten ari ginenak arrisku batzuk zituela gehiegi pentsatu gabe ibili gara, eta eskerrak horri, bestela, ziurrenik, ez genuke osatu dugun dokumentala osatuko".\nIkus-entzunezkoarekin lanean ari zirela "ezusteko" batzuk jaso dituztela jakinarazi du lasarteoriatarrak, baina horiek ere ez dira nahikoa izan lana bertan behera uzteko. Hori bai, egin duten lana egiteko elkarren arteko babes eta laguntza "ezinbestekoa" izan dela ere azpimarratu du. Hilabeteko lan "intentsua" amaituta, Antofagastako Universidad Catolica del Norten egin zuten lehen aurkezpena, eta oso ondo gogoratzen da Irurtia une hartaz. "Jende asko hurbildu zen, tartean dokumentaleko parte-hartzaileak, eta oso une hunkigarriak sortu ziren. Asko eskertu digute egin duguna, ezin zuten sinetsi atzerritar talde batek horrelako lan bat egin izana". Euskal Herriak ere eman dute Onatin, Usurbilen eta Markinan, eta Lasarte-Oriako data ere laster iragarriko dute.\nSobrevivir izena jarri diote dokumentalari. Hain zuzen ere hori azaleratu nahi izan baitute; urriaren 18az geroztik, egoera sozialak eztanda egin zuen egunetik, bizirautetik duintasunez bizitzera igarotzeko ari direla borrokan.\nTruke programakoekin, babesa\nTruke programari esker ezagututako ikaskideengan aurkitu dute "babes handia". Eztanda soziala gertatuta, egoera "ezegonkorrak" bizitzea egokitu zaie, etxera aginduak adibide. "Etxetik irten ezinik" egon behar izan dute egunak joan eta egunak etorri, eta hori "gogorra" izan dela aitortu du Irurtiak. "Giltzapetuak egotearen zama arintzeko, gu bezala truke programako ikaskideen etxeetara joaten ginen eta bertan igarotzen genituen etxeratze aginduak. Asko lagundu digu horrek, elkarrekiko babesa garrantzitsua izan da".\nEtxera bueltatu da orain, eta bidaia beste modu batera aurreikusia bazuen ere, "zorionekoa" sentitzen da Txilen egindako sei hilabetetan ikasitakoarekin. "Pertsonalki asko hazi naiz Txileko esperientziarekin, eta etorkizuneko Ane hezitzailearengan eragina izango du atzerriko egonaldi horretan ezagutu eta bizitakoak".\nAsier Urruzola: "Borrokarekin jarraitu behar dute; dena daukate irabazteko"\nMaddi Zaldua 2020 ots 14 Erreportajeak\nValparaisoko eztanda barru-barrutik bizitu du herritarrak. Konturatu da txiletarrek borrokatzeko arrazoi bat baino gehiago dituztela, eta bizi...\nIñigo Otaegi eta Jone Arroyo: "Hemen ez bezala, Txilen unibertsitateak bat egin du gizarteko arazoarekin"\nMaddi Zaldua 2020 ots 14 Gizartea\nTxileko Concepcion hirian elkartu dira bi lasarteoriatarrak sei hilabeteko truke programa bati esker. Ezusteko eztanda sozial baten lekuko izan ost...


Poliziaren kontrako salaketa jarriko du Iruñeko inauterietan zauritutako neskaren familiak - Iruñea - euskalerriairratia.eus\nPoliziaren kontrako salaketa jarriko du Iruñeko inauterietan zauritutako neskaren familiak\nEuskalerria Irratia 2020-02-24 07:58\n14 urteko gaztea oraindik ere ospitalean da pelbisa hautsita duelarik. Ostiral arratsaldean Espainiako Polizia Iruñeko Alde Zaharreko inauterien kalejiraren kontra oldartu zen. Polizien furgoietako batek festan parte hartzen ari zen neska bat eraman zuen aurretik San Frantzisko plazan.\nIragan ostiral gauean poliziaren jazarpen baten ondorioz zauritu zen adingabe baten familiak salaketa bat jarriko du San Frantzisko kalean gertatutakoagatik eta "Poliziaren neurrigabekeriagatik". Hori ere gaitzetsi zuen atzo Alde Zaharreko Jai Batzordeak. EH Bilduk galdera erregistratu du Diputatuen Kongresuan, Grande Marlaska Barne Ministroak azalpenak eman ditzan.\nEspainiako Polizia modu "bortitzean" sartu zen Alde Zaharreko kaleetan, 14 urteko neska bat harrapatuz. Lesioen partean ere, harrapaketaz hitz egiten da. Jai Batzordeak adierazi duenez, nahiz eta zauriak larriak izan eta "bere osasuna arriskuan jarri", gaztea lurrera bota eta komisaldegira eraman zuten. "Une horretan auzoko kaleak Inauterietako jarduerengatik beteta zeuden, eta horrek tentsio eta beldur uneak eragin zituen", gaineratu dute, "Gure auzoan polizia-furgonetak sartu ziren abiadura handian eta arrisku handia sortu zuen jolasten ari ziren txiki guztientzat eta familia guztientzat". Horregatik salatzen dute "poliziaren presentzia eta jarrera".\nLekukoen arabera, poliziaren furgoiak abiadura handian zeharkatu zuen San Frantzisko plaza, eta espaloitik korrika zihoan neska galtzadatik heldu zenean, "Bolante-kolpe" bat jo zuen, neskak oreka galdu eta furgonetaren oinean bat-batean erortzea eragin zuena.Kalean zeuden pertsonek, tabernetako ateetan, anbulantzia bati deitzeko erregutu zieten. Hala ere, gaztea polizia-etxera eraman zuten eta "modu txarrean sartu zuten furgoian".


Selektibitatearen aurrean, Euskal Curriculuma aldarrikatu dugu : Ikasle Abertzaleak\nSelektibitatearen aurrean, Euskal Curriculuma aldarrikatu dugu\nEuskal Herriko hainbat txokotan selektibitate arrotz eta espainolistari ezezkoa esaten ari gara eta era berean, azterketa sistema itogarriarekin, pedagogia atzerakoiarekin, curriculum imposatuekin eta ikasgai arrotzekin bukatzeko eskatu dugu.\nGehiago irakurri, behean:\nUrtero legez selektibitatearen garaia heldu da batxilergoko bigarren mailako ikasleentzat eta ondorioz, Bilboko Ikasle Abertzaleakeko kideek elkarretaratzea burutu zuten atzo, 19:00ean, Arriagako plazan, ikasleen maila frogatzeko metodo hori “eztabaidagarria” dela erakusteko eta eredu propioa aldarrikatzeko.\nArgitu zutenez, mota horretako azterketek , “sistema kapitalista baten eredu elitista bermatu, eta xedea etekina eta produktibitatea lortzea duen dizartea sortzen dute”. Guzti horren aurrean salatu zuten ikasle baten jakintzak ez direla bere merituetan oinarritzen, baizik eta hamarren gaineko nota estu batean, non ikaslearen bizitza akademiko guztia sartu behar da.\nEra berean, selektibitatean agertzen diren edukiak, “eredu espainolak inposatutako edukiak” direla jakinarazi zuten eta ikasle bezala etorkizunaren jabe izateko lanean jarraituko dutela, “gazteeon etorkizuna arriskuan jartzen duen metedo arbitrario horren gainetik pasatuz”.\nGernikako ikasleen ekimena:


Eap - espainia lehen bertsioa eIDAS barruan sartuta, nodoa zabaltzen DNI-e\nErakusten du, eta, espainiako lehen bertsioa, barruan sartuta nodoa eIDAS DNI-e\nMartxan jarri, Espainiako nodoaren lehen herrialdea eIDAS nodo bat erabilgarri eta, beste urrats bat izan betetzeko ezarritako obligazioak eIDAS eskatzen du, europako araudia, 2018an, identitateak emandako elektronikoak beste estatu kide, zerbitzu publikoetarako sarbide elektronikoari buruzkoa.\nOgasun ministerioa, eta funtzio publikoaren (MINHAFP) idazkaritza nagusiaren bidez, administrazio digitalaren (SGAD) zabaldu du, hain zuzen ere, espainiako nodoaren lehen bertsioa eIDAS, DNI-e txertatua.\nEIDAS nodotik pasatuko da interoperabilitate-osagai eginen direla zerbitzu elektronikoak eta identifikazio-sistema nazionalak, eta beste estatu kide aitortzea, eta dagozkion nodoak aukera ematen du identitate elektronikoak beste herrialde batzuetan emandako arabera eIDAS europako araudia .\nEspainiako nodoa ezartzeko erreferentzia-oinarritzen da; izan ere, europako batzordearen garatu dira zehaztapen teknikoak markatzen duen arautegia, eta sistema bat erabiltzen du eta mezu-trukea estandarraren arabera SAML 2.0. ezartzeko landu da erreferentzia hori azpiegitura zerbitzu digitalak nortasun elektronikoa ( CEF eID ) programan aurreikusitako CEF europako (Connecting Europe Facility).\nCEF programa ere, espainiako nodoaren hedapena co-financiación lagundu du, eIDAS, ekintzaren bidez 2014-ES-IM-0009 deialdiari dagozkion programaren laguntza-CEF Telecom eID egiteko 2014ko. proiektuak baliozkotzea sartu instalazioaren zehaztapen teknikoen arabera espainiako nodoaren eIDAS erregelamenduan, baliozkotzeko informatika zerbitzuak egin du europako batzordeak.\nHedapen hori duen Espainiako lehen batasuneko herrialde bat eduki behar, nodo eIDAS eragilea batean dago ekiteko-posizio ezin hobea integratzen du zerbitzu elektroniko berean, administrazioek, eta ondorioz, utzi beharra betetzea batasuneko erabil dezaketen bere identifikazio elektronikoko sistemak estatuko beste estatu kide batzuetako zerbitzu publikoak eskuragarri izateko.


EBAZPENA, 2020ko martxoaren 10ekoa, Nekazaritza eta Abeltzaintzako zuzendariarena, zeinaren bidez baimena ematen baita 672. ikastarotik 675. ikastarora bitarteko ikasleei txartel hauek emateko: produktu fitosanitarioak aplikatzeko oinarrizko mailako eta maila kualifikatuko txartelak. - Eusko Jaurlaritza - Euskadi.eus\nEBAZPENA, 2020ko martxoaren 10ekoa, Nekazaritza eta Abeltzaintzako zuzendariarena, zeinaren bidez baimena ematen baita 672. ikastarotik 675. ikastarora bitarteko ikasleei txartel hauek emateko: produktu fitosanitarioak aplikatzeko oinarrizko mailako eta maila kualifikatuko txartelak.\n672. ikastaroa, Fraisoro Eskola BHIk Zizurkilen emandakoa: produktu fitosanitarioak aplikatzekoa, oinarrizko mailakoa, B motako txartela eskuratzeko eskubidea dakarrena.\n673. ikastaroa, Fundación Hazi Fundazioak Garain emandakoa: produktu fitosanitarioak aplikatzekoa berriztatzekoa, oinarrizko mailakoa, B motako txartela eskuratzeko eskubidea dakarrena.\n674. ikastaroa, Fundación Hazi Fundazioak Arkautin emandakoa: produktu fitosanitarioak aplikatzekoa, oinarrizko mailakoa, B motako txartela eskuratzeko eskubidea dakarrena.\n675. ikastaroa, titulua baliozkotzea, maila kualifikatukoa, C motako txartela eskuratzeko eskubidea dakarrena, eta beste autonomia-erkidego batzuetan egindako ikastaroak, oinarrizko mailakoak, produktu fitosanitarioak aplikatzekoak, B motako txartela eskuratzeko eskubidea dakartenak.\nIrailaren 14ko 1311/2012 Errege Dekretuaren IV. eranskinaren A zatian oinarrizko mailari dagokionez, eta B zatian maila kualifikatuari dagokionez jasotzen diren edukia eta ikastorduak kontuan hartuta eman dira lau ikastaro horiek, eta hurrenez hurren B eta C motako txartelak eskuratzeko eskubidea dakarte. Dekretu horren bidez, produktu fitosanitarioak modu jasangarrian erabili ahal izateko jardun-esparrua ezartzen da.\nBigarrena. Ekonomiaren Garapen eta Azpiegitura Sailaren egitura organikoa eta funtzionala ezartzen duen apirilaren 11ko 74/2017 Dekretuaren 17.1.b) artikulua, non Nekazaritzako eta Abeltzaintzako Zuzendaritzari ematen baitzaizkio landare-osasunaren alorreko eginkizunak. Horrenbestez, honako hau\n672. ikastaroko oinarrizko mailakoa, ebazpen honen I. eranskineko zerrendan dauden pertsonentzat.\n673. ikastaroko oinarrizko mailakoa, ebazpen honen II. eranskineko zerrendan dauden pertsonentzat.\n674. ikastaroko oinarrizko mailakoa, ebazpen honen III. eranskineko zerrendan dauden pertsonentzat.\n675. ikastaroko maila kualifikatukoa eta oinarrizko mailakoa, ebazpen honen IV. eranskineko zerrendetan dauden pertsonentzat.


Playeroak, Naxari eta kirolari politikariak biharko saioan\nIepa kaixo entzule maite! Biharko saioan hainbeste maite ditugun kirolari historikoak gogora ekarriko ditugu. Hori baino lehen ordea hondartzako futbola edo playeroen emaitzak aztertuko ditugu. Mut...\n2017 ots 28\nAste honetako ZarataZarautz irratsaioan gonbidatu berri bat edukiko dugu. Irungoa den Aitor Apurtu etorriko zaigu musika jartzera. Apurtu taldeko kideak, bere irratsaio propioa du Antxeta irratian,...\nOld Seed zuzenean Putzuzulon\nAtzo Old Seed bakarlariak Anarirekin Putzuzulon eskeini zuen kontzertua entzungai duzue. Laster kontzertu bereko bideoa igotzea espero dugu.\nErabakitze eskubideaz Presio Heltzea saioan\nGaur 20:00etatik aurrera Presio Heltzea irratsaioa izango duzue Arraio Irratiko uhinetan. Oraingoan, Zarauzko Antoniano aretoan Zarahitz herri ekimenak anyolatu zuen hitzaldi baten lehen zatia izan...\nKaixo ahuntzok! Brigaden inguruan arituko gara aste honetako saioan. Urtero bezala, 2017ko brigaden inguruko kanpaina hasi du Askapenak, eta helmuga ugari prestatu dituzte aurten ere: Argentina/Uru...\nAste honetan ez da kaiolatik saiorik egongo!!!\nIepa kaixo Kaiolazaleok, agenda arazoak medio gaur ezingo dugu Kaiolatik saiorik eskeini!! Ala ere, lehengo astean Haus of beats-eko lagunekin egindako saioa izango duzue entzungai!!! Barka eragozp...\n2017 ots 23\nGaurko saioan, martxo moreaz hitz egin dugu sare feministako kide diren Kris eta Marijerekin. Aurten, diseinatzen urteak daramatzaten proiektua, Emakume etxea, aldarrikatu eta jakinarazi nahi dute.\nIrati Fernandez prestatzaile fisikoa eta playeroen kiniela biharko saioan\nKaixo entzule maite! Biharko saioan playeroen 13. jardunaldiko kiniela egingo dugu. Inauteriko igandean izango diren partidak, mutilen fase erregularreko azkenak izango dira, neskei ordea beste jar...\nZarahitzek datozen egunetarako antolatutako ekintzen berri, Arraio irratitik\n2017 ots 22\nBadira hainbat hilabete Euskal Herriaren burujabetzari buruzko galdeketak egiten ari direla han eta hemen. Datorren udaberrirako ere eskualde bat baino gehiagotan dago zita jarrita: martxoaren 19an...\nAste honetako ZarataZarautz saioa gonbidaturik gabe egingo dugu eta azken aldian eskuratu ditugun diska eta talde berrien abestiekin osatuko dugu. Beti bezala, gaueko 21:30etatik aurrera.\nIparra galdu barik, etxean eta bizirik nahi ditugu\n2017 ots 19\nGaurkoan, aspaldiko partez, presoak izango ditugu hizpide Preso gaixoak, zehazki. Ibon Iparragirre ondarrutarraren anaia Gotzonekin izango gara zuzenean. Gerora, Aiert Larrarte abokatuarekin izango...\nHaus of beats-eko lagunak biharko Kaiolatik saioan!!!\nIeepa kaixo lagunok!!! Biharko saioan Bergara aldetik etorriko zaigu bixita, izan ere Txapa irratiko “Haus of beats” irratsaioko kideak etorriko dira gela arroxera. Keep_a eta Balza han...


Alex Aizpuru: "Denboraldi hasieran ez nuen espero hain ondo ibiliko nintzenik" - Urola Kostako Hitza : Urola Kostako Hitza\nAlex Aizpuru: "Denboraldi hasieran ez nuen espero hain ondo ibiliko nintzenik"\nBeasainen jokatzen du azpeitiarrak, eta zapatuan Lagun Onaken kontra jokatuko du Garmendipe (18:00). Espainiako Hirugarren Mailako IV. multzoko goleatzaile nagusia da, 13 golekin.\nAlex Aizpuru Beasaingo elastikoarekin eta baloiarekin Madalena auzoa atzean duela. (Julene Frantzesena)\nAlex Aizpuru Kaxe (Azpeitia, 1994) izugarrizko denboraldia egiten ari da Beasain taldearekin Espainiako futboleko Hirugarren Mailan. Duela bi urte utzi zuen bere “betiko” kluba, Lagun Onak futbol taldea, baina futbolean aritzeko Azpeitia utzi izanagatik, “etxean bezala” sentitzen dela dio Kaxek. Horrela deitzen diote etxetik kanpo ere. “Alex amak ere ez dit deitzen, haserretzen denean ez bada behintzat”. Urteetan Lagun Onaken aritu ostean, aurreko denboraldian Vitoriarekin jokatu zenuen. Mailaz igo zineten, baina ez zizuten kontratua berritu. Igoera fasea jokatu genuen Lagun Onakekin aritu nintzen azken denboraldian. Sasoi hura bukatzean, Eibarretik deitu zidaten, hango bigarren taldearekin aritzeko. Aukera aprobetxatu behar zela-eta joan nintzen hara. Denboraldi ona izan zen taldearentzat, Bigarren B Mailara igo ginen, baina pertsonalki ez zen hala izan. Ez nuen asko jokatu, eta jokatzen ez duzunean… Beasaindik deitu zizuten, gero. Vitoriak ez zuen nirekin kontatzen denboraldi honetarako, eta kontratua etetear nengoen. Beasaingo entrenatzaileak deitu zidan, eta haiek ere igoera fasea jokatuta zeudenez eta talde ona zenez, hara joatea erabaki nuen. Espainiako Bigarren B Mailara igo eta taldean ez jarraitzeak pena pixka bat emango zizun, ezta? Bai, noski. Taldearekin mailaz igotzea lortu eta alde egin behar izatea… Sari hori ez aprobetxatzeak pena ematen du, baina aurten, Beasainen, gauzak ondo doazkigu, eta gustura nago. Sailkapeneko aurrenak gara, eta lau puntura dugu bigarren taldea. Hori bai, oraindik asko falta da denboraldia bukatzeko, erdia ere ez dugu egin. Kontua ez da nola hasten den denboraldia, nola bukatzen den baizik. Etxera itzuliko zara zapatuan, Lagun Onaken kontra jokatuko baituzue ligako partida. Gogoz al zaude? Bai, bai. Aurreko urtean Vitoriarekin galdu egin genuen, eta… Nahikoa entzun behar izan nuen, lagunek-eta adarra ederki jo zidaten. Zapaturako gogoz nago, berezia da etxera bueltatzea; herritarren aurrean jokatzen duzu, lagunak ikustera joaten dira… Ea golen bat sartzen dudan. Gola aipatu duzunez, sartuz gero, ospatuko duzu? Ikusi egin beharko da partida nola doan, baina auskalo. Ikusleek zerbait txarra esaten badidate igual bai, baina ez ez dut uste [barrez]. Espainiako Hirugarren Mailako IV. multzoko pitxitxia zara. Espero al zenuen halakorik? Hamahiru gol sartu ditut jokatutako hamabost partidatan. Ligan hamazazpi jokatu ditugu, baina batean min hartuta nengoen eta bestean zigortuta bost txartel horirekin. Azken aldian txartel asko ateratzen didate… [barreak]. Sartutako gol kopuruarekin oso gustura nago; izan ere, denboraldi hasieran ez nuen espero hain ondo ibiliko nintzenik. Sasoi onean zaude, beraz? Bai. Orain arte, sekula ez nuen horrelako denboraldirik egin. Lagun Onaken egin nuen denboraldi on bat, baina zenbakiei begiratuta ez zen horrelakoa izan inondik inora. Zein da hainbeste gol sartzeko sekretua? Ez dakit sekreturik dagoen, baina uste dut gauzak disfrutatzen ari zarenean, gustura jokatzen duzunean eta konfiantza ematen dizutenean, gauzek bere bidea egiten dutela eta horrela etortzen direla. Orain bolada onean nago, eta aprobetxatzea nahi dut, gero ere etorriko baitira txakalaldiak eta. Denboraldi hasieran zenuen pena puntua joango zitzaizun honezkero? Hilabete gutxitan aldaketa handia bizi izan dut; animoz baxu nengoen denboraldi hasieran eta orain ilusioarekin nago. Taldea hain ondo aritzea eta norbera talde horretan garrantzitsu sentitzea bezalakorik ez dago. Gustura zaude Beasainen? Izugarri. Taldea ona izateaz gain, taldekideak jatorrak dira eta aldagelan giro oso ona dugu. Klubak ere oso ondo hartu nau, eta ez dut inongo kexarik. Ez zara Beasainen jokatzen duen azpeitiar bakarra. Joanes Otamendi taldekidea duzu. Nik erabakia hartu aurretik, pare bat aste lehenago, esan zidan bera Beasainera zihoala, eta horrek ere eragina izan zuen nire erabakian. Ondo gaudenean edo gaizki gaudenean, babesa da lagun bat aldamenean izatea. Larunbata gerturatzen ari da. Zer emaitza espero duzu? Presiorik gabe joango gara Garmendipera sailkapenean gauden tokian eta egoeran gaudelako. Dena den, irabaztera aterako gara, baina Lagun Onak ondo moldatzen da etxean, eta aurkari zaila izango dugu aurrean. 0 eta 1ekoarekin, ni konforme. Hori bai, gola nik sartzen badut, bestela ez [barrez]. Erraza izango da gola sartzea? Defentsan talde oso gogorra da Lagun Onak, etxean batik bat. Oso ondo kokatzen dira zelaian, eta jokalari onak dituzte atzeko lerroan. Gure indargunea, berriz, erasoa da, gol asko sartzen ditugu, eta uste dut, kostatuta bada ere, bat edo beste sartuko dugula. Bi denboraldi daramatzazu etxetik kanpo jokatzen. Azpeitia faltan sumatzen al duzu? Gertutasuna sumatzen dut faltan. Lehen, etxetik bi metrora nuen Garmendipe, eta, orain, horixe falta zait, erosotasuna. Baina halako gauzekin kanpora joaten zarenean ohartzen zara. Gainerakoan, ezer gutxi aipatuko nuke. Izan ere, Beasainen etxean bezalaxe sentitzen naiz, eta tratuari dagokionez, klubaren jarrera Lagun Onakenaren oso antzekoa da. Tratua zeharo gertukoa da. Denboraldia bukatzeko asko falta bada ere, zer helburu dituzu? Lehenengo, neguko merkatua ikusi beharko da, baina oso-oso eskaintza ona egin beharko didate taldez aldatzeko. Taldeak igoera fasera sailkatzea du xede, eta, noski, ahal bada, lehen postuan izan dadila. Gero ikusiko dugu zer gertatzen den, mailaz igotzea oso zaila delako; partida txar bat egitea nahikoa da dena haizea hartzera joateko. Nire helburu pertsonala, berriz, denboraldi bukaeran IV. multzoko goleatzaile nagusi izatea da.


COVID19 Gripea: Gotzone Sagardui sailburua Legebiltzarrean; 2020ko urriak 16\nPublikatuta: 2020/10/16 13:46 (UTC+2) Azken eguneratzea: 2020/10/16 17:58 (UTC+2)\nGotzone Sagardui Osasun sailburua Eusko Legebiltzarrean. Argazkia: EFE\nKutsatzeak nabarmen igo dira EAEn eta Nafarroan, 828 eta 523 positiborekin\nTxertoa iritsi arte 6 hilabete "zail" aurreikusi ditu Salvador Illak\nEuskadi COVID-19aren aurkako txertoa jartzeko beharrezkoa izango den material logistikoa prestatzen eta erosten hasi dela aurreratu du Gotzone Sagardui Eusko Jaurlaritzako Osasun sailburuak: "dosia eskura daukagun unean, txertoa errealitate bat izateko". Hala ere, agintariak gogorarazi duenez, orain gripearen aurkako txerto kanpainan "murgilduta" daude, pandemiaren "bilakaera kezkagarria ikusita, gripearen intzidentzia erabakigarria izango baita osasun zerbitzuak gainezka egitea saihesteko".\nCarmelo Barrio PP+Cs koalizioko legebiltzarkideak sailburuari galdera egin dio Eusko Legebiltzarreko kontrol saioan. Osasun Publikoaren programak “berrindartzeko” eta aurrekontuak “handitzeko” beharraz ohartarazi dio Barriok Sagarduiri: “orain arte 46 milioi euro zituzten, gehienbat funtzionamendu gastuetarako”.\nEra berean, Eusko Jaurlaritzaren txerto estrategiaren inguruan galdetu dio Barriok sailburuari. “Zalantzazko une” honetan zientzialari batzordeekin lankidetza “indartzeko” eskatu dio.\nOsasun Saila COVID-19 pandemiaren egoera “etengabe” aztertzen ari dela azaldu du Gotzone Sagarduik, “gainerako erkidegoekin lankidetzan, erantzun protokoloak eta baliabideak egokitzeko”.\nErakundeen arteko lankidetza “etengabea” dela azpimarratu du sailburuak. Osasun Publikoaren Batzordean talde teknikoa COVID-19aren aurkako txertaketan lehentasunak finkatzeko lanean ari dela jakitera eman du Sagarduik. “Agertoki ezberdinak” aurreikusten ari dira, “pandemiaren bilakaeraren inguruan ziurtasunik ez dagoelako”, erantsi du.\n"Pandemiaren bilakaeraren inguruan ziurtasunik ez dago"\nZentzu horretan, “une honetan ezer gutxi zehaztu” dezakeela onartu du buruzagiak. “Itxaroten ari gara, azkenean zenbat txerto baimenduko dituzten eta eskuragarri noiz egongo diren jakin arte, baita hasiera batean erabili ahal izango den dosi kopurua ezagutu arte ere”, nabarmendu du.\nAzkenean Botiken Europako Agentziak zein txerto onartzen dituen, zenbat dauden eskuragarri eta adin zein taldeen araberako gomendio terapeutikoetara ere egokitu beharko dira irizpideak, sailburuak azaldu duenez.\nTxertoak eskuragarri daudenean, Europar Batasuneko herrialdeen artean banatuko dituzte lehentasun irizpideen arabera.\nEuskadi txertoa jartzeko beharrezkoa izango den material logistikoa prestatzen eta erosten hasia dela aurreratu du Osasun sailburuak, xiringak eta orratzak esaterako: “dosia eskura daukagun unean, txertoa errealitate bat izateko”.\n“Xehetasunek itxaron beharko dute”, errepikatu du Sagarduik. Buruzagiak gogorarazi duenez, orain gripearen aurkako txerto kanpainan “murgilduta” daude, pandemiaren “kurba kezkagarria ikusita, gripearen eragina erabakigarria izango baita osasun zerbitzuak gainezka egitea saihesteko, eta gure herritarren osasuna baldintzarik onenetan mantentzeko”.\n“Funtsezko zerbitzuetako langileen, biztanleria osoari segurtasuna emateko eta arreta zentroen gehiegizko lan karga saihesteko esfortzu ikaragarria egiten ari garela ziurtatu dezaket”, adierazi du.


Orduerdiko lanuztea SALICA enpresan eta Bizkaiko kontserberetan | LAB SINDIKATUA\nEmakumeak Martxoak 8 Orduerdiko lanuztea SALICA enpresan eta Bizkaiko kontserberetan\nOrduerdiko lanuztea SALICA enpresan eta Bizkaiko kontserberetan\nLAB sindikatuak, Martxoaren 8aren harira eta Bermeoko kontserberetako langileak pariaratzen ari diren egoera salatzeko kontzentrazioan egindako adierazpenak.\nLABek Bermeoko kontzentrazioan egindako adierazpenak\n«Gaur, kontserbagintzan dihardugun behargin asko eta asko Bizkaiko kontserba lantegietan deitu den ordu erdiko lanuztean parte hartzen ari gara.\nNabarmendu behar da SALICAn, Bizkaian, sektore honetako enpresarik handienean (250 behargin baino gehiago ditu) egiten ari garen lanuztea. Zalantzarik gabe, behargin gehienak betetzen ari den lanuzte batez ari gara. LAB sindikatuak deitu duen eta Bizkaia mailan UGTk bakarrik babestu arren, martxoaren 8aren bezperan, sektoreko behargin askok parte hartuko duten arren, argi gera bedi guk ez deritzogula nahikoa denek martxoaren 8a goraipatzeari. Guk ekintzak gura ditugu, benetakoak eta nabariak diren ekintzak: ez diezagutela eskubiderik kendu, ez diezazkigutela gure enpresetan, borrokaren borrokaz eta hamaika errepresio jasan ostean eta urte askoan lortutako eskubideak kendu. Gaur egun, enpresetan grebak eginez eta borrokatuz lortu genuen Probintziako hitzarmena bera ere ostu gura digute.\nBenetako ekintzak gura ditugu. Adibidez, egunotan martxoaren 8az hedabideetan agertzen ari diren eta agertuko diren horiek planto egin dezatela, aurrez aurre jar daitezela eta ziurta diezagutela ez dugula eskubide galera gehiagorik jasango, sektoreko beharginok, aurrerantzean ere, geure Probintziako Hitzarmena izango dugula eta etorkizunean gure eskubideak erabili ahal izango ditugula.\nSektoreko ugazaba diruzale hauei eskatu behar zaie eskubideak eta soldata gehiago ez diezazkigutela kendu. Gure soldatak 900 eta 1000 eurotakoak direla ere gogorarazi behar dugu, Probintziako Hitzarmen berritua eta duina gura dugula, gure beharraz bizi ahal izan gaitezen.\nEta azkenik, honen bidez eta lanuzte hau eginez ezaguratarazi gura dugu SALICA enpresan eta honen Enpresa Batzordearen gehiengoak deituta, martxoko bariku guztietan ordu erdiko lanuztea egingo dugula. Borrokan iraungo dugu gure Probintziako Hitzarmena berritu dadin eskatuz.\nBizkaiko kontserbetan beharra egiten duten guztiak animatu gura ditugu, animatu gura ditugu bakoitzak bere enpresan lanuzteak egin ditzan, argi dagoelako inork ez digula ezer oparituko.\nSALICAko beharginak lanuzteak egiten hasi gara; gure sektoreko enpresa handiena denez, logikoa da, gurea izatea lanuzteari ekingo dion aurrena, borroka dinamikei eustea sektoreko Probintzia Hitzarmena duina lor dezagun. Ez dezagun ahantz, sektorean guztioi egokituko zaigun oinarriaz ari garela.\nBermeon, 2014ko martxoaren 7an»\nZaintzaren negozioarekin amaitzeko eta sistema publiko komunitario baterako urratsak emateko eskatu diegu EAJ eta PSN alderdiei\nZaintza sistema publiko komunitarioa aldarrikatu dugu, pribatizazio politiken eta negozioaren aurrean\nEAJ eta PSN interpelatuko ditugu martxoaren 8an, zaintzaren sektoreetako langileen lan baldintzen defentsan


Ikastegiak Hezibide Elkartea.\nHezibide Elkartearen ardura izan da 1977an Deba Garaia eskualdeko heziera egituren aldaketak aztertzea, garai berrietara egokituz, kokatuak daudeneko Herriari zuzen zerbitza diezaioten.\nHerria bere Kulturaz arduratu zelako azken urteetan sortu ziren Ikastegi ezestatalak, nahiz ikastolak nahiz Oinarri Heziera Orokor, Batxilergo eta Lanbide Hezieratako Ikastegiak nahiz Unibertsital Eskolak, etab. haziaz eta ugarituaz joan dira ahalegin handiz estatal Ikastegien hutsuneak betetzeko.\nHerrian sustraituriko heziera experientzia honek irakaskuntz arazoen aurrean gizartearen sentsibilitatea iratzartzeko balio izan du, eta honela kontzientzia hartze eta balio sendotze bat burutu da ondorengo sail hauetan:\n- Herriaren esku hartzea heziera gestioan guraso eta irakasleekin batera\n- Euskal Kultura eta hizkuntzaren hazkunde koordinatua.\n- Irakaskuntzaren sozializazioa, diskriminazio gabe maila guztietara heltzeko eta heziera komunitariorako.\nEuskal Herriak autonomi erregimen bat laster lortzen duenean, aro zail batetan gure Ikastegi ezestatalak bete nahi izan dituzten hutsuneak gaindituak izango direla uste dugu.\nEuskal Herriko heziera egiturak aldaketa nabariak jasan beharko dituzte, eta Ikastegi ezestatalak egoera berrirako prestatu beharko dira, beren Ikastegi pribatu irudia aldatuz, gestio herritarrezko Ikastegi publiko bihur daitezen.\nIkastetxe estatalak ere beren aldetik poliki-poliki egokitu beharko dira Herriari behar dituen kultura aukerak eskaintzeko, herritar gestiozko Ikastegi bihurtuz.\nAldaketa perspektiba hauen aurrean, Hezibide Elkarteak, eskualdeko hamar Ikastegirekin harremanetan, urtean zehar Estatu berriak eta Barne Erregimenerako Arautegia landu du, zeinek izango bait du indarra kooperatiben Lege Nagusiaren aplikapenerako Arautegia onartzen denean.\nBere proiekzio berrian, Hezibide Elkartea Zerbitzu Kooperatiba bezala antolatzen da, hauek osatzen dutelarik: - Libreki elkartuko diren Eskolaurre, Oinarri Heziera Orokor, Batxilergo, Lanbide Heziera eta Unibertsital Eskola mailetako eskualdeko Ikastegiak.\n- Eskualdean, irakaskuntzari eutsiko dioten ekonomi erakunde pribatuak.\n- Eskualdeko irakaskuntzaren desarroiloa bultzatuko duten erakunde publikoak (Udalak Diputazioa eta Administralgoa).\nHezibide Elkartean sartu nahi duten Ikastegiak Irakaskuntz Kooperatiba bilakatuko dira, bere gestioan esku hartzen duten hiru estamentuez osaturik:\n- Irakaslegoa eta irakasle ez den pertsonalgoa.\nElkarteko Kontrato bidez, Ikastegian bere kontura langile direnak.\n- Ikastegiko ikasleen gurasoak, edo ikasleak berak adin jakin batetatik aurrera.\n- Beren diru ekarriez, Ikastegiari eusten eta eragiten dioten laguntzaileak.\nBeraz, Hezibide Elkartearen zereginak hauexek lirateke: - Irakaskuntz maila desberdinen plangintza.\n- Ikastegien koordinaketa plangintza hau ongien burutzeko.\n- Heziera aukera berrien eragintza.\n- Heziera sistimaren hobekuntza bultzatzea eta pedagogi berrien saioketa.\nDeba Garai eskualdeko ikasle kopuruaren bilakaera ikusteko, 1976-1977 eta 1977-1978 ikasturteetan Ikastegi estataletako eta ezestataletako ikasleen kopuruak aztertuko ditugu.


Elefante - Wikipedia, entziklopedia askea.\nAfrika eta Asiako elefanteen arteko alderaketa\nGizakiaren eta elefantearen hezurduraren konparaketa, c1860.\nElefanteak Proboscidea ordenako eta Elephantidae familiako ugaztun lurtar handiak dira. Familia honetako hiru espezie bizi da egun: sabanako elefante afrikarra, oihaneko elefante afrikarra eta elefante asiarra (edo elefante indiarra). Gainerako espezieak, mamuta barne, iraungi egin ziren azken glaziazioaren ondoren.\nElefanteak lurreko animaliarik handienak dira. Beren ernaldia 22 hilabetekoa da, animalia lurtarren artean luzeena. Jaiotzean elefantekumeek 120 kg inguru eduki ohi ditu. Normalean 50 eta 70 urte artean bizi dira, baina inoiz ezagutu den elefanterik zaharrena 82 urtez bizi izan zen. Bestalde, inoiz ikusitako elefanterik handiena Angolan ehizatu zen 1956an: 12.000 kg pisatu zituen. Elefanterik txikienak, berriz, Kreta uhartean Pleistozenoan bizi zen espezie batekoak izan ziren.\nElefante heldu osasuntsuek ez daukate harrapari naturalik, nahiz eta lehoiek kumeak edo gaixo dauden aleak harrapa ditzaketen. Haatik, gero eta mehatxu handiagoa pairatzen dute gizakien eraginetik eta legez kanpoko ehizatik. Aspaldi elefante-aleak milioika zenba bazitezkeen, egun beren populazioa 470.000 eta 690.000 artekoa da, 2007ko estimazio baten arabera. Elefanteak babesturik daude mundu mailan, eta muga handiak daude haiek harrapatu, etxekotu edota beren produktuak (bolia kasu) merkaturatzeko. Hala ere, berriki boliaren merkatua berriro ireki izanak handitu egin du isileko ehiza. Afrikako zenbait herrialdetan elefante-populazioak bi heren txikitu direla ezagutarazi dute, eta zenbait eskualde babestutako taldeak arriskuan daude.\nElefante afrikarraren generoak bi espezie bizidun ditu; elefante asiarra, berriz, bere generoko espezie bakarra da, nahiz eta azken hau lau azpiespezietan bana daitekeen.\nWikiztegian orri bat dago honi buruz: elefante .\nOrriaren azken aldaketa: 4 abendua 2021, 12:53.


Softsub moduan "enkodeatu" (muxeatu) | Forum\nSoftsub moduan "enkodeatu" (muxeatu)\nArgitaratze data:14-03-2017 23:23\n<!- Ez beldurtu tutorialak luzea dirudielako. Oso motza eta oso erraza da. MeGUI erabiltzea baino askoz gehiago XD -!>\nMeGUIrekin azpitituluak bideora itsasten ikasi genuen. Baina prozesu luzea izan daiteke ordenagailu-patata daukagunontzat. Ez al dago beste modurik? Bai, badago! Azpitituluak softsub moduan erantsi daitezke bideora. Honen abantaila/desabantaila edonork gure azpitituluen fitxategia atzitu eta aldaketak egin ditzakeela da, azpitituluak ez baitaude irudiarekin bat, baizik eta "flotatzen". Metodo honetan interesatuta zaude? Has dezagun bada azalpena!\nHonetarako "MKVToolNix" programatxoa beharko dugu. Irudietan ikus dezakezuen bezala, nik 8.6.1 bertsioa daukat. Zuek azken bertsioa ere erabili dezakezue nahi izanez gero, baina baliteke interfazea apur bat desberdina izatea. Esteka honetan aurkituko dituzue bertsio guztiak: https://mkvtoolni.../releases/\nSetup.exe fitxategia deskargatu, instalatu eta listo. Sortuko diren fitxategi guztien artean guri interesatzen zaiguna mkvtoolnix-gui izango da, hori baita interfazea.\nMKVToolNix GUIa zabaldu eta...\nâ–² Arrastratu bideoa eta azpitituluak sarrera-agirietara.\nSarrera-agirien zatiak agertuko dira:\nâ–² Nire kasuan bideoarekin zetozen azpititulu ingelesak desaktibatu ditut, eta nire azpitituluei "basque(baq)" hizkuntza esleitu diet. (Nahi izanez gero hainbat audio-pista eta azpititulu-pista ezarri ahal zaizkio bideoari, agiri gehiago sartuz eta pista horiek hautatuz). Nire irudian application/x-trutype-font izeneko eranskin bat dagoela ere ikusiko zenuten. Kontuz, garrantzitsua da! Horretaz aurrerago hitz egingo dut. Dena gertu dagoenean, "Hasi multiplexaketa" sakatu eta segundo batzuen buruan bideo muxeatua sortuko da.\nIrteera-karpetan fitxategi berria agertuko da:\nâ–² Sarrera gisa erabilitako fitxategiak jada ezabatu daitezke. Azpitituluen fitxategia barne, bideo berrian jada sartuta baitago.\napplication/x-trutype-font izeneko eranskinak fontak dira, hau da, letra-tipoak. Nire kasuan (goiko irudian), font bakarra erabiltzen dudanez (Open Sans Semibold), eranskin bakarra dago. Font bakoitza eranskin bat izango da. Aegisuben erabiltako guztiak jarri behar dira.\nâ–² Demagun hiru font horiek behar ditugula. "Eranskinak" lehiatilara aldatu eta fontak pantailara arrastratu. Bukatzean "Hasi multiplexaketa" sakatu.\nProba egin nahi izanez gero, sortu berri den fitxategia agiri gisa sartu:\nâ–² Ikusiko duzue fontak eranskin gisa ageri direla (mux egin aurretik ez dira agertuko, nahiz eta eranskinak lehiatilan jadanik ageri ziren).\nEdozein zalantza baduzue edo zerbait ez badut argi azaldu (edo gaizki azaldu badut) esaidazue mesedez! Mila esker denoi eta espero dut hau erabilgarri izatea bat baino gehiagorentzat :)\nEditatu du EgoniNobi Data: 15-03-2017 01:10\nArgitaratze data:18-03-2017 16:26\nJapan Weekend Bilbao ["I WANT YOUR MONEY"] Orokorra 15 30-09-2015 23:09\n2,427,940 unique visits\nRender time: 1.00 seconds - 115 Queries


topic_facet:"Elektrizitatea eta Elektronika (Lanbide Arloa)" topic_facet:"Sistema elektroteknikoak eta automatizatuak (Heziketa zikloa). Goi maila" topic_facet:"Fabrikazio Mekanikoa (Lanbide Arloa)" genre_facet:"Curriculumeko baliabideak"\nProposatutako gaia: Elektrizitatea eta Elektronika (Lanbide Arloa) Proposatutako gaia: Sistema elektroteknikoak eta automatizatuak (Heziketa zikloa). Goi maila Proposatutako gaia: Fabrikazio Mekanikoa (Lanbide Arloa) Generoa / Forma: Curriculumeko baliabideak\n2 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) Fabrikazio Mekanikoa (Lanbide Arloa) 2 Fabrikazio Mekanikoko Sistema Automatikoen Programazioa (Modulua) 2 Fabrikazio mekanikoko produkzioaren programazioa (Heziketa Zikloa). Goi maila 2 Galdaketa eta pulbimetalurgiaren bidezko produkzioa (Heziketa Zikloa). Goi maila Gehiago ... 2 Instalazio domotikoen eta automatikoen konfigurazioa (Modulua) 2 Instalazioa eta mantenimendua (Lanbide Arloa) 2 Lanbide Heziketa 2 Mantentze-lan elektromekanikoa (Heziketa Zikloa). Erdi maila 2 Mekanizazioa (Heziketa Zikloa). Erdi maila 2 Sistema automatizatuak (Modulua) Sistema elektroteknikoak eta automatizatuak (Heziketa zikloa). Goi maila 2 Sistema sekuentzial programagarriak (Modulua) 1 Automatismo Elektrikoak, Pneumatikoak eta Hidraulikoak (Modulua) 1 Elektrizitatea eta automatismo elektrikoak (Modulua) 1 Fabrikazio-teknikak (Modulua) 1 Linea automatizatuen muntaia- eta mantentze-lanak (Modulua) 1 Muntaia- eta mantentze-lan elektriko/elektronikoak (Modulua) Guztiak ikusi ... gutxiago ...


Marmitakoa Santa Kurtzen - Deia\nMarmitakoa Santa Kurtzen\nAtzo, Basozabal futbol zelaiak C.D. Sondika eta C.D. Paduraren arteko norgehiagoka jaso zuen\noier pérezen erreportajea 09.02.2020 | 15:17\nSondikako landak jendez gainezka egon ziren. O.P.\nSondikako landak jendez gainezka egon ziren.\nNAHIZ eta udaldia neurri batean bukatu den, badaude oraindik ospatzen jarraitzeko gogoa daukaten herri eta herritarrak. Sondikaren kasua da, izan ere, hilabeteko bigarren asteburuan, Santa Kurtze jaiak herriko jaun eta jabe izaten ari dira barikuan hasi zirenetik. Lehenengo jardunaldia nahiko lasaia izan zen. Arratsaldean Twin Melody-ren eskutik erakustaldi musikala izan zen eta, behin gaua helduta, emakumezkoen musika jaialdia izan zen, Ene Bada, Machete En Boca eta Ezten Giro taldeen erritmoaren eskutik. Atzokoa, ordea, jende gehien bildu zuen eguna izan zen, izan ere, eguneko programazioa ekintza erakargarriz josita zegoen, haien artean Santa Kurtze jaietako Marmitako Txapelketaren zortzigarren edizioa. Bertan, 52 talde sutondoan ibili ziren amantala jantzita kazola onena aurkezteko leían. Nahiz eta irailaren 2a eta 6a bitartean Udal Liburutegian izena emateko aukera izan, antolakuntzak momentuan bertan inskribatzeko aukera eman zuen. Gainera, Udalak stand-ak eta tapakiak alokatzeko aukera ahalbidetu zuen 30 euroko fidantzapean.\nJardunaldiari hasiera emateko, Ipar Elaiak Txistulari Taldeak kalejira bat eskeini zuen goizeko 11:00tatik aurrera eta, ordu berean, goiz osoan zehar zabalik egon zen haurrentzako parkea ireki zen. Pertsona fededunak Santa Kurtzeko ermitara joan ziren 12:00etako meza ospatzera eta, bertan, Gorantzaileak Dantza Taldeak egindako aurreskua ikustera. Ondoren, Triki Xabier taldeak ere kalejira bat osatu zuen marmitako lehiaketaren inguruak euskal musikaren bitartez alaituz. Behin bazkalordua helduta, sukaldaritza lanetan ibilitako taldeak antolakuntzaren karpara hurbildu ziren euren marmitako kazolak aurkezteko eta, behin epaimahaiak hauek dastatuta, mahaiean eseri eta jaten hasteko.\nMahaiganekoa interesgarri egiteko, futbolzaleentzako erakustaldia ere egon zen. Basozabal futbol zelaiak, marmitako lehiaketa ospatutako landa aloban kokatuta dagoenak, Club Deportivo Sondika eta Club Deportivo Paduraren arteko norgehiagoka jaso zuen Santa Kurtze saria zela eta. Lurraldeko maila goreneko bi talderen arteko neurketa bikaina sondikoztarrek marmitako eta hamaiketakoa jaitsi ahal izateko aukera bikaina, gainera, Sondikako futbol zelaiaren belar naturalaren egoera bikaina eta bi taldeen joko politarengatiko apustua kontuan izanda. Ondoren, gaua hurbiltzen zihoan heinean, Txuma Olague Abesbatzak eta Coral Olague abesbatzak kantaldi bikaina eskeini zuten Santa Kurtze jaiak girotzeko eta, behin eguzkia guztiz estalita, Zelada musika taldeko kideak oholtza sondikoztarrera igo ziren. Gauari jarraipena ematearen eta atzoko jardunaldiari amaiera ematearen arduraduna Oihan Vega Dja izan zen, momentuko abesti arrakastatsuenekin jendearen gorputzak mugiarazita. Beraz, esan daiteke atzokoa oso jardunaldi polita izan zela Sondikako landetan.\njaiei agurra Gaurkoa aurtengo jaietako azken jardunaldia izango da. Berriro ere, Ipar Elaiak Txistulari Taldearen kalejirak inauguratuko du eguneko programazioa 11:00tan eta, ordu berean, 5eta 13 urte bitarteko haurren arteko margolaritza txapleketaren 16. edizioa ospatuko da, eguerdiko 13:15 arte. Gainera, atzo bezala, goiz osoan zehar haurrentzako parkea zabalik izango da. Arratsaldez, eta modu ofizialean aurtengo Santa Kurtze jaiei agurra emateko, 18:00tan dantza agerraldia izango da Gorantzaileak Dantza Taldeak antolatuta.\nBarikuan hasi zen programazioak izan dituen mota askotako ekintzak kontuan izanda, oso posiblea da sondikoztarrek eta Sondikara gerturatutako jendeak oso asteburu ona pasatu izana. Musika, dantzak, jolasak eta, batez ere, atzo ospatutako Marmitako Txapleketaren zortzigarren edizioak oso giro egokia eskeini izan dute famlia zein kuadrilarekin inguratuta oso une apartak bizitzeko asteburuan.


Gizon bat hil da asteazken honetan Oiartzunen, oraindik argitzeko dauden arrazoien ondorioz, bere autoarekin ibaira erorita. Gipuzkoako udalerriko Mamut merkataritza-gunean maniobraren bat egiten ari zela kontrola galdu ote duen aztertzen ari da Ertzaintza.\nAutoan biktimaren alaba bat ere bazegoen, 57 urtekoa, eta erreskatatu ostean Donostia Ospitalera eramatea lortu dute, Herrizaingo Sailak jakitera eman duenez. Larrialdi zerbitzuak gizona erreanimatzen saiatu badira ere, biktima tokian bertan zendu da.\nEzbeharra asteazkeneko 11:30 aldera jazo da, eta suhiltzaileek esku hartu behar izan dute, inguru horretan ibaia kanalizatuta baitago, eta galtzadatik lauzpabost metroko altueran dago, bertan lanean aritu direnek azaldu duenez.\nBiktimaren gorpua Gipuzkoako Auzitegiko Patologia Zerbitzura eraman dute, epailearen aginduz, eta Ertzaintzak ikerketa abiatu du istripuaren nondik norakoak argitzeko asmotan.


Gau Beltza - Magale Ikastetxea colegio concertado trilingüe en Urnieta\n‘Gau Beltza’ ekitaldiaren antolaketa San Juan Plazan, herriko ohitura zaharrak berreskuratzeko\nMagale Salestarrak Ikastetxeak Urnietako herriari dei egiten dio guraso, haur eta aitona-amonak festara mozorroturik hurbil daitezen.\nSan Juan plazan ohitura zaharren arabera murgiltzea da helburua; haurren eskulanez dekoratzeaz gain, ipuin kontaketak, ‘saria-ziria’ eta gaztain jatea egingo dira.\nEuskal Herriko hainbat txokotan bezala, Urnietan historikoki ospatu izan den gaua daurriaren 31koa. Hain zuzen ere, usadio horri eustea eta berreskuratzen hastea da Magale Salestarrak ikastetxetik bultzatu nahi dena. Hala, datorren urriaren 31n, iluntzeko 19:00etan, Urnietako San Juan plazan ‘Gau Beltza’ ospatuko da.\nGerturatzen den orok har dezake parte. Eta guztiok festan gehiago murgiltzeko, herritarrak arropa egokiak jantzita hurbiltzea animatu nahi dute antolatzaileek. Horretarako, etxeko ‘trapu zaharrak’ jantzi eta burua tapatu zakutxo batekin eta lastozko txapelarekin tapatzea besterik ez da behar. Informazio gehiagorako, jarri gurekin harremanetan edota ondoko esteka ikusi:\nMagale Salestarrak ikastetxeko maila batzuetan bereziki landu den gaia izaki, ikasleen lanak protagonismo berezia hartuko dute ekitaldian. Horretarako, gau horretan ohikoak ziren jantziak eramateaz gain, ipuin kontaketak, ‘saria-ziria’ edo gaztain jatea egingo dituzte, besteak beste.\nEGUNA: Igandea, urriak 31\nLEKUA: San Juan plaza (Urnieta)\nNahi duen orok hurbiltzeko aukera izango du


XIX.mendeko Eleganteen Bilkura — Zumalakarregi museoa\nOrmaiztegiko Zumalakarregi Museoak 2012an ekin zion herriko Elegante Egunean XIX.mendera bidaiatzeko ideiari. Aurtengoan, azaroaren 22an, Ormaiztegin, XIX.mendeko eleganteen II.bilkura ospatu dugu.\nOrmaiztegiko Zumalakarregi Museoak 2012an ekin zion herriko Elegante Egunean XIX.mendera bidaiatzeko ideiari. Lehen pausua garaiko janzkerak aurkezten zituen irudi proiekzio bat izan zen eta 2012ko Ander Deunaren jaietan ikusgai egon zen museoan bertan.\n2013an, aurrera pausu bat gehiago eman zuen, eta herritarrei jantzi Eduardianoak josi eta Elegante Egunean janzteko proposamena egin zien. Horretarako, hitzaldi, erakusketa zein josteko tailerrak antolatu ziren. XIX.mendeko eleganteen I. bilkuran 40 bat lagunek parte hartu zuten.\n2014 honetan, eta lehen edizioko arrakasta ikusita, egitasmoarekin jarraitu eta herrian zabaltzea da helburua, egitasmo partehartzaile hau ahal bezain beste indartuz. Honela, herritarren, komertzioen zein elkarte eta erakundeen inplikazioa lortu da eta poliki bada ere, herri osora zabaltzen doan egitasmoa da.\nOndorengo argazki eta bideoekin egitasmoa martxan hasi zenetik gaur arte egindako lanketaren nondik-norakoak ezagutuko dituzue, modu grafiko eta laburrean.\nXIX.mendeko eleganteak. JANTZIEN ESKULIBURUA\nBLOG. XIX.mendeko Eleganteen bilkura. HERRI BILERA DEIALDIAK.\nBLOG. XIX.mendeko Eleganteentzako GOMENDIOAK. Link, bideo eta irudi bilduma interesgarriak.\n2014ko XIX.mendeko Eleganteen II.bilkurarako osagarriak egiteko ikastaroa. Goierri Irrati Telebista.\n2014ko azaroaren 22an ospatuko den XIX.mendeko Eleganteen II.bilkurako: argazki bilduma; eguneko unerik ikusgarrienak, prestatzeko egindako dekorazioaren sortze prozesua eta osagarrien ikastaroa laburbiltzen duen argazki bilduma.\nOrmaiztegin 2014ko azaroaren 22an ospatuko den XIX.mendeko eleganteen II.bilkurako egitaraura.\nAzaroaren 22an, Ormaiztegin, XIX.MENDEKO ELEGANTEEN II.BILKURA ospatu dugu.\nPasa den larunbatean XIX.mendeko Eleganteen II.Bilkura ospatu zen Ormaiztegin, herriko Elegante Egunaren barruan. Aurtengoan parte-hartzea bultzatu da bereziki, eta herri osoan zehar zabaldu da ekimena. Herritar zein merkatarien artean.\nOrmaiztegin azaroaren 22an ospatu genuen 'XIX.mendeko Eleganteen II. Bilkura'ra aurkezteko prentsa aurrekoa antolatu genuen. Bertan parte hartu zuten egitasmo parte-hartzaile honetako kideetako batzuk: Axun Mendizabal (jostuna), Kontxi Simon eta Nekane Peralto (artistak), Marijo Arana (merkataria) eta Lurdes Azpiazu (Zumalakarregi Museoko koordinatzailea).\nBideoa: Goierri Irrati Telebista.\nEuskal Irrati Telebista (EITB). Euskal Herria Zuzenean programa. (EHZ)\nAzaroaren 22an, egun osoan zehar herriko zein inguruetako hainbat argazkilari hurbildu ziren Ormaiztegira bilkura berezi honetako unerik berezienak jasotzeko asmoz. Hemen duzue argazki horietako batzuez osatutako ARGAZKI BILDUMA (argazki bakoitzaren deskribapenean aurkituko duzue egilearen izena).\nAzaroaren 22an, arratsaldez, eta Eleganteen festa berezi honi behar bezalako amaiera emateko asmoz, dantzaldi elegantea eta txokolate beroa dastatzeko aukera egon zen Ormaiztegiko Urbeltz frontoian. Egun honetarako, frontoia Ormaiztegin urtetan izandako bainuetxeko dantza gela bezala apaindu zen.\nGURE ESKERRIK BEROENAK EGITASMO HAU AURRERA ERAMATEKO LAN EGIN DUTEN PERTSONA PARTE-HARTZAILE, LAGUNTZAILE eta BABESLEEI. 2014an ospatutako XIX.mendeko Eleganteen II.Bilkura Ormaiztegin.\nBabeslea: Ormaiztegiko Udala,\n· Axun Mendizabal, jostuna\n· Artisten lan taldea\n· Garaiko kotxeen taldea\n· Anacrónicos Recreación Histórica Elkartea\n· Angel Elorza, argazkilaria\n· Okindegiak: Aintziñe eta Pagosa\n· Ileapaindegi eta estetika zentroak: Arantxa, A&M, Itsaso, Leun eta Nekane Moreno\nPINTXO ELEGANTEEN I.LEHIAKETAKO SARI BANAKETA. ZORIONAK guztiei eta eskerrik asko parte hartzeagatik!\nPasa den larunbatean, azaroak 22, Ormaiztegin ospatutako I.Pintxo Eleganteen Lehiaketako sari banaketa ospatu genuen azaroaren 27an, arratsaldez.\nPINTXO ONENAREN SARIA, Itxune Jatetxeak jaso du, Boletus eta Bakailao konfitatua tostada pintxoarekin. Sari hau herritarrek egindako bozketa bidez aukeratua izan da. Datorren astean zehar pintxo irabazlea dastatzeko aukera izango dute Itxune Jatetxera gerturatzen direnek.\nPintxo lehiaketako irazbaleak, Marcos eta Carol (Itxune Jatetxea) eta antolatzaile izan den Zumalakarregi Museoko koordinatzaile Lurdes Azpiazu. | Boletus eta Bakailao konfitatua tostada pintxo irabazlea.\nBI LAGUNENTZAKO OTORDUAREN IRABAZLEA, Miren Macaya izan da. Herri bozketan parte hartu zuten pertsona guztien artean egindako zozketan berak irabazi du Ormaiztegiko Kuko jatetxean bi lagunentzako otordua.\nMiren Macaya, herri bozketako zozketako irabazlea eta egitasmoa babestu duen Ormaiztegiko Udaleko alkatea, Rosa Mari Urkia.\nOrmaiztegiko Zumalakarregi Museoak 2012.urtean hasitako martxan jarritako 'XIX.mendeko Eleganteen Bilkura Ormaiztegin' egitasmoaren lehen edizioa (urte bereko martxoan hasi eta abendura bitartean) laburbiltzen duzuen argazki sortarekin osatutako aurkezpen bideoa.\nXIX.mendeko Eleganteen I.bilkurako promozio kartela.\n2013ko XIX.mendeko Eleganteen I.bilkura. Argazkia: Angel Elorza.\nXIX.mendeko Eleganteen I.bilkura Ormaiztegi. Argazki bilduma\n2013ko XIX.mendeko Eleganteen I.bilkura. Bideoa: Goierri Irrati Telebista\nESKER ONAK KOLABORATZAILE, PARTE-HARTZAILE ETA LAGUNTZAILEEI. 2013an ospatutako XIX.mendeko Eleganteen I.Bilkura.\nXIX.mendeko Eleganteen I.Bilkura hau antolatzen lagundu duten erakunde zein banakakoei eskerrak emateko aprobetxatu nahi genuke:\n- Anacrónicos Recreación Histórica elkartea eta bertako kide diren Itziar Ormaechea eta Nuria Cortés;\n- Ormaiztegiko Asun Mendizabal, Urretxuko Pakita García eta Zumarragako Pili Gonzalez jostunak;\n- Photomuseum Argazki eta Zinema Euskal Fundazioa Museoko lagunak;\n- Ormaiztegiko Angel Elorza argazkilaria;\n- Ormaiztegiko Luzio Iraeta eta Kontxi Simon;\n- Alaitz Alvarez (Ormaiztegi) y Nekane Moreno (Zaldibar) makilatzaileak;\n- Ormaiztegiko jostunen taldea,\n- Zumarraga eta Urretxuko jantzi dendak: MM Mentalia Sport, Kuttun Lentzeria, Laskurain Jantzidenda eta Crisys, Mujer de moda\n- Donostiako Almacenes Ciprian.\n- eta egitasmoan parte hartu zuten lagun guzti-guztiei.\nXIX.mendeko eleganteen I.bilkura Ormaiztegin 2014 egutegia.\nXIX.mendeko Eleganteek janzkera aurkezten duen irudi proiekzioa Ander Deunaren Jaietan.


Hemen zaude: Hasiera / LUR AZPIAN\nDesobiratze goiztiarrak Nafarroan\nOrain berrogei urte ehunka familia nafarrek aski itxaron zutela erabaki zuten. Diktadorea hil eta hiru urte igarotakoan, ohartu ziren errepresioaren biktima izandako ahaideak bilatzea ez zegoela aro politiko berriaren agendan. Eta ekitea erabaki zuten. Hartara, bilerei, antolaketei eta kudeaketei ekin zieten, buru-belarri ekin ere, eta, lan horri esker, 2.000 biktima desobiratu zituzten eta dozenaka omenaldi egin ziren jendaurrean, haien oroimenez eta aldarriz. Eginahal kolektibo horren oroimenari eskainita dago erakusketa hau.\n1936ko ekaineko kolpe militarra azkar gailendu zen Nafarroan, lurraldea giltzarrietako bat izan baitzen hura antolatzeko, Mola jenerala buru aritu zelako kolpea prestatzen. Nafarroan gerra fronterik egon ez bazen ere, matxinoek parrastaka erabili zuten indarkeria; 3.000 pertsona baino gehiago hil eta desagerrarazi zituzten, eta izua zabaldu zuten etsaitzat jotakoen artean: errepublikanoak, sozialistak, komunistak, anarkistak eta euskal abertzaleak. Milaka erail haiei, eta haien senitartekoei, ohartuki eta modu planifikatu batean ukatu zitzaien duintasunez lurperatzeko eskubidea. Hobi ezkutukoetan ehortzi zituzten, osin eta bide-bazterretan, oroigarririk bat ere paratu gabe. Diktadurak ezarritako isiltasun luzearen eta beldurraren ondorioz, oroimenetik galdu dira kokaleku batzuk eta ikaragarri zaila da non dauden jakitea.\nFranco hil eta gero, trantsizio politikoa abiarazi zen. Desagerrarazien eta eraildakoen auzia eztabaida politikotik kanpo gelditu zen eta familiei beste isilaldi instituzional luze baten zigorra etorri zitzaien. Gauzak horrela, desobiratzeak senitartekoek eta adiskideek bultzatu zituzten tokietan egin ziren. Nafarroa aitzindaria izan zen desobiratze prozesu kolektibo horretan eta, oro har, 36an eraildakoen memoria berreskuratzean, senitartekoen konpromisoari esker.\nDesobiratu ondoren, jatorrizko herrietan hiletak egin ziren. Hilerrira eraman ohi ziren gorpuzkiak. Segizio jendetsu batek eraman ohi zituen desobiraturiko pertsonen gorpuzkiak zeuzkaten kutxak, eta herriko kale nagusietan barrena joaten ziren herriaren kanpo aldeko hilerriraino. Han panteoi errepublikano eraiki berrietan ehortzen zituzten, herriko biktima guztien zerrenda zekarten plaka oroigarriak paratzen zirelarik.\nBURUTU GABEKO EGINKIZUNA\nXXI. mendearen hasieran beste bulkada bat eman zitzaion desobiratzeen prozesuari, senitartekoen elkarteei eta memoriaren aldeko taldeei esker. Kale egin zuten zenbait miaketaren ondotik, Fustiñanan atera ziren aro berri horretako lehen gorpuzkiak, 2005ean, AFFNA36ren ekimenez. Hurrengo urteetan elkarte eta ikerlari batzuek desobiratze gehiago sustatu zituzten.\nGaur egun, Nafarroako erakundeek sustatzen dituzte desobiratzeak, senitartekoen eta elkarteen konpromisoa berenganatuz horrela. Nafarroako Gobernuaren eta Arantzadi Zientzia Elkartearen arteko hitzarmenaren bidez mamitzen da ardura hori. Desobiratzeetan berreskuratzen diren gorpuzkien azterketa laborategian egiten da, eta lagina bidaltzen Nafarroako Gobernuaren DNA Bankura.\nJeitsi erakusketaren katalogoa pdf formatoan.\nTEXTUAK ETA KOORDINAZIOA: César Layana, José Miguel Gastón. ARGAZKIAK: Nafarroako Memoriaren Instituta. Fondoak: Hermanas Aguirre, Josefina Campos, Luis Miguel Escudero, Sebastián Galarreta, Edurne Garde, Heraclio Jiménez, Lucía Moreno, Mª Carmen Moreno, Emilio Ruiz, Emilia Salvatierra. Iruñeko Udal Artxiboa: Arazuri Fondoa. Altaffaylla Kultur Taldea, Txinparta, Clemente Bernard, Unai Beroiz, Patxi Cascante, Iñaki Porto. Mauro Saravia (Lekukoen argazkiak)


Elhuyar Hiztegiaren 4. edizioa da oraingo hau. Lehen edizioa 1996an argitaratu zen, eta aurkezten dugun honen aurrekoa, 2006an. Hala, bada, Elhuyar Hiztegia, Elhuyar Hiztegi Txikia eta Elhuyar Oinarrizko Hiztegia lanen edizio berri hauek azken urteotan euskararen zein gaztelaniaren lexikoan izan diren berrikuntzak jasotzen dituzte. Bestetik, eta hiztegigintza-arloan bide berri bati ekin nahian, Elhuyarren hiztegi elebidun guztiak jasotzen dituen Elhuyar Hiztegiak webgunea jarri dugu sarean. Webgune horretan, Elhuyar hiztegietan doako kontsulta egiteaz gain, zerbitzu berriak aurkituko dituzte erabiltzaileek.


Pertsona nagusiarengan errepikatzen diren Ur-infekzioak | Matia Fundazioa\nHasieraBlogaPertsona nagusiarengan errepikatzen diren Ur-infekzioak\nPertsona nagusiarengan errepikatzen diren Ur-infekzioak\nGernu-traktuko infekzioak dira adinekoen infekzioen bigarren kausa ohikoena, eta bakteriemiaren kausa nagusia. Antibiotiko desberdinak (AB) maiz erabiltzeak alboko kalte ekologikoa eragin du herritarrengan, flora kolonikoa aldatuz eta erresistentzia-tasa handituz eta bakterio multierresistenteen anduiak hautatuz, batez ere kinolonak eta zefalosporinak erabiliz. Hauskortasun-irizpideekin instituzionalizatutako paziente zaharra, noizbehinkako ospitaleratzeak dituena eta ABrekin azken hiru hilabeteetan tratatu dena, espektro zabaleko erresistentziak dituzten bakterioen (BLEA) eta Clostridium difficile edo metizilinarekiko erresistenteak diren estafilokokoen (SARM) gordailu bat da.\n2013. urtearen amaieran, Zistitis ez konplikatuei buruzko Praktika Klinikoko Gida diziplina anitzekoa izan zen, Espainiako Urologia Elkarteak zuzenduta, aldakortasun klinikoa murrizteko.*\nZahartzearen berezko aldaketak ezagutu behar dira bi sexuetan (1. taula); adinekoen kasuan, patologia urologikoa (nefrolitiasia, pielonefritis kronikoa, abzesuak, neoplasiak) maiz egoteak tratamendua baldintza dezake, ITU konplikatuak baitira.\nGernuan mikroorganismoen presentzia, klinikarik gabe, bakteriuria asintomatiko gisa ezagutzen da, eta 70 urtetik gorako pazienteen kasuan % 15era irits daiteke; ospitaleratutako edo instituzionalizatutako pertsonen kasuan, berriz, % 30-40ra igotzen da, eta ez da komeni tratamendurik, ABren erresistentzia-tasa inolako eraginkortasunik gabe handitzeagatik. E. coli da ITUren ardura duen mikrorganismoa, eta patologia urologiko enterobakterioak eta spp enterokokoa duten pazienteetan.\nAB-ekiko erresistentzia aztertzeko orduan, komenigarrienak aukeratzeko orduan, joera nabarmena dago datu mikrobiologikoak eskuratzean, batez ere IAT errepikariak dituzten pazienteei, aldez aurreko porrot terapeutikoei edo erresistentzia-tasa handiei buruzkoak, konplikatuak ez diren pazienteen floraren isla izan ez daitezkeenak. 5 eguneko tratamendu-jarraibideak betalaktamikoak erabiliz gero, 7 egunekoak bezain eraginkorrak dira; fosfonizina 72 ordutik behin eman daiteke, batez besteko bizitza kontuan hartuta, eta CMIek 10 eguneko tratamendu-iraupena bermatzen dute. Komeni izaten da tratamendua hasi aurretik urokultibo bat lortzea, eta ez da beharrezkoa tratamendu-osteko urokultibo kontrolgarririk.\nITUen errepikapenak berrinfekzioengatik izan daitezke, mikroorganismo desberdinengatik edo birsortzeagatik, mikroorganismo bera denean. Urtean 3 ITU baino gutxiago izanez gero, tratamendu isolatu bat egin behar da; urtean 3 ITU baino gehiago izanez gero, jarraibide profilaktiko bat 6 eta 12 hilabete bitartean ematea erabaki daiteke (mikroorganismo eragilea desagerrarazi dela egiaztatu ondoren hastea), eta berriz agertuz gero, denboran gehiago luzatzea, nahiz eta ez dagoen saiakuntza kliniko propiorik zaharretan. Tratamenduei dagokienez, fosfonizina 3 gramo gomendatzen da 10 egunean behin, kotrimoxazola 40/200 mg, eta adinekoek ez dute furantoina erabili behar gibeleko eta biriketako ondorio kaltegarriengatik. Emakume menopausikoan estrogeno topikoen edo ahabien bidezko tratamendua plantea daiteke.\nKomunikazio-arazoak dituen paziente geriatrikoaren kasuan (dementzia, BZA sekuelak), eta gaixotasunaren ezohiko agerpena ohikoa denez, ITAk patologia askotako jostun-tiradera gisa jokatzen du maiz, delirium baten edo sukar-sindrome ez-espezifiko baten azterketan bezala, non uroktibo esanguratsu baten presentziak bakteriuria asintomatiko bat adieraz dezakeen.\nHorretarako, 2005ean Loeben taldeak irizpide batzuk ezarri zituen urokultiboak eskatzeko (2. taula), antimikrobianoen erabilera desegokia murrizteko. Sentikortasun berezia izan behar da takipnea, takikardia eta hipotentsioaren aurrean, hilkortasun handiko gernu-sepsia dagoela adieraz baitezakete. Gaixotasun infekziosoen, mikrobiologiaren eta prebentzio-medikuntzaren zerbitzuekin diziplina anitzeko lanari esker, ABren espektrorik egokiena ezagutu eta elkarrekin lan egin daiteke.


Kontzientzian pilatutako poesia | Kultura | Berria\nKontzientzian pilatutako poesia\nXabier Lete saria irabazi duen poema bilduma argitaratu du Juanjo Olasagarrek: 'Ia hemen'. Egunerokotasunari poesiaren bidez zentzua ematen ahalegindu da idazlea\nJuanjo Olasagarrek atzo goizean aurkeztu zuen liburua, Donostian. JUAN CARLOS RUIZ / FOKU\nEguneroko langintza du idaztea Juanjo Olasagarrek (Arbizu, Nafarroa, 1963). 22 urterekin hasi zen, eta «ohituragatik» bada ere, horretan segitzen du. Idazten. «Ez badut egiten, egunari zerbait falta izaten zaio». Gainera, poemen bidez, egun horri «zentzu» bat bilatzen saiatzen da, egun osoan gertatu zaizkion gauza horiek guztiak «transzenditzen». Ohitura eta langintza horren ondorioa da Ia hemen poema liburua. Gipuzkoako Foru Aldundiak antolatutako Xabier Lete poesia saria irabazi zuen iaz, eta Pamiela argitaletxeak kaleratu berri du.\nPeter Watsonek idatzitako liburu bat (The Age of Nothing) ekarri du gogora Olasagarrek transzendentzia nola ulertzen duen azaltzeko. «Hark aztertzen du Nietzschek jainkoa hiltzat eman ondoren zerk betetzen duen gizartean toki hori. Iraultzak bete du, bizimodu alternatiboak, zientziak, soziologiak... eta baita arteak eta poesiak ere». Xabier Lete ez bezala, Olasagarre ez da sinestuna, baina behar du, halere, bere bizitzari «zentzua eman» egunero. Zentzua eman horrek, nolanahi ere, ez du zertan egon «beste munduarekin» lotuta. «Baina niri gertatzen zaizkidan gertakariak ordenatu behar ditut. Eta idazteak balio dit ordenatzeko eta ni baino goraxeago egon daitekeen zerbait azaltzeko. Horrek ez du esan nahi harago joango denik edo transzendituko duenik, baina niri, neure buruarengandik pixka bat altxatzen naizenez, balio dit bizitzari edo egunerokoari zentzu bat hartzeko».\nLaugarren poesia liburua du honako hau Olasagarrek, Gaupasak (Susa, 1991), Bizi puskak (Susa, 1996) eta Puskak biziz (Susa, 2000) lanen ondoren. Hemezortzi urte joan dira, beraz, azkenekoz olerki bilduma bat argitaratu zuenetik. Poemak idazten, ordea, segitu du, eta Ia hemen-en bildutakoak azkeneko 10-15 urteetan ondutakoak dira. Betiere egunerokoari zentzua bilatu nahian idatzitakoak. «Beldur pixka bat ematen dit esateak, baina arte bihurtzen saiatzen naiz; edo, bestela esanda, egunerokotasunetik pixka bat gorago dagoen zerbait sortzen. Hori da niretzat poesia».\nAsko landutako poesia da Olasagarrerena, behin eta berriro irakurri, berridatzi eta zuzendutakoa. Nahiz eta bat-batekotasunetik ere baduen. «Pasatzen zaizkidanean, apuntatu egiten ditut gauzak. Zerbait irakurtzen dudanean, desamodio bat dudanean, ama hil zitzaidanean... nahiko sistematikoa naiz. Lehen bertsio bat egiten dut, gero koloretako boligrafoarekin zuzentzen dut, eta bigarren bertsioa egin. Hirugarrena, laugarrena... bakoitza izaten da aurrekoarekiko aurrerapen bat». Poemak utzi egiten ditu, eta batzuetan handik zenbait urtera itzultzen da haietara. «Poemak hori du ona. Nobela ez bezala, utz dezakezu eta denbora luzera berreskuratu».\nIdazlea duen bezala, irakurlea ere badu poesiak, eta harengan jarri du begirada Olasagarrek. «Poesiaren definizio ponpoxoak egiten dira, baina niretzat, nahikoa da poema batek niri idaztean ematen didana irakurle bati ematea. Alegia, une horretan transzenditu eta bere kontzientzia pixka bat gora eramango balu, ni pozik. Nahiz eta gero kafea hurrupatu eta 30 segundora ahaztu poema horrek esan diona. Baina kontzientzia denez pilatzen den gauza bat, hor gelditzen da, eta horrek gero beste ikuspuntu bat eman diezaioke irakurle horri».\nGaupasak lehen liburua lehen pertsonan idatzi zuen Olasagarrek, baina hurrengo bildumetan, eta olerki batean zioen bezala «norbera gai serioa ez dela» iritzita, beste pertsonaia batzuei eman zien ahotsa, eta haien bitartez «errealitate sozial-emozional» bat islatu. «Baina orduz geroztik erabaki dut ni oso gai serioa naizela eta lehen pertsonan idaztea. Ahots bat garatzea». Ez daki definitzen ahots hori nolakoa den, baina iruditzen zaio gauzak izendatzeko eta esateko «nahiko sendotasun» baduela.\nNi-tik idatzi du Olasagarrek, eta ni horren ahotsetik jasoko ditu irakurleak poema liburuko «ezpalak». Badira liburuan «errealitatea ospatu egiten duten poemak», badago natura, «askotan hiriko natura dena», badira harremanak, eta baita kontzientzia ere. «Ez dago errealitate sozial askorik; iruditzen zitzaidan nik hitz egin behar nuela, nire harremanez eta bizitzaz. Poema homoerotikoak ere badaude, baina gehiago dira maitasunari buruzkoak, eta maitasunak ez du generorik».\nXabier Lete sariketara aurkeztu zuenean, poema bildumak Hemen izenburua zuen. Alabaina, Ia hemen deitu dio azkenean. «Ez da hain itxia, hain biribila. Gehiago gustatzen zait».


Bost kutsatu berri atzeman dituzte Lasarte-Orian - Lasarte-oria - Txintxarri.eus\nBost kutsatu berri atzeman dituzte Lasarte-Orian\nTxintxarri Aldizkaria 2020-09-11 13:43\nBezperan baino gutxiago badira ere, positiboen kopuruak hazten jarraitzen du Lasarte-Orian. Azken astebeteko kasuen zenbatekoa eskualdeko txarrena da.\nEusko Jaurlaritzaren Osasun Sailak eta Osakidetzak koronabirusaren hedapenari buruzko datuak eguneratu dituzte eguerdian. Txosten epidemiologikoaren arabera, Lasarte-Orian bost positibo berri erregistratu dituzte ostegunean. Horiek gehituta, iraila hasi zenetik 85 kutsatze hauteman dituzte herrian.\nOndoko grafika honetan abuztu eta irail hasierako kasuen bilakaerak jaso ditugu, eta biak alderatu:\nOsasun Zentroko langileek PCR probak egiten segitzen dute Loidi-Barren pilotalekuan, 13:00etik 15:00etara. Ezin daiteke edonor joan bertara. Positibo eman duten lasarte-oriatarren gertukoei deitzen diete erizain arakatzaileek, eta frontoira joateko hitzordu bat adostu.\nBeterri-Buruntza eskualdeko datu txarrenak izan dira herrian azken zazpi egunetan. Ostegunean, Hernanin atzemandako zortziak, Andoaingo bostak eta Usurbilgo biak gehituta, hauek dira eskualdeko udalerrien azken asteko kopuruak.\nEuskal Autonomia Erkidegoari dagokionean, aldiz, bigarren egunez jarraian, behera egin du kasu berrien kopuruak. Atzo, 8.917 PCR proba egin zituzten eta 574 positibo izan ziren. Lurraldeka: 185, Gipuzkoan; 308, Bizkaian; 70, Araban; eta 11 erkidegotik kanpo bizi diren lagunak dira.\nAtzo 42 pertsona ospitaleratu zituzten, eta horiek batuta, 247 pertsona daude ospitaleratuta COVIDaren ondorioz; 58 ZIUn daude.


San Juanetako ekitaldiak udaletxeko balkoitik ikusteko aukera zabalduko du aurten ere Udalak — Arrasateko Udala\nOhikoa den bezala, ekainaren 15eko haurren danborrada eta ekainaren 23ko errementari dantza eta nagusien danborrada izango dira balkoitik ikusi ahal izango diren hiru ekintzak. Horretarako, noski, interesdunek aurrez izena eman beharko dute udal webgunean edo BAZen, ekainaren 1etik 10a arte. Parte hartzeko 16 urtetik gora izatea eta Arrasaten erroldatuta egotea dira oinarrizko bi baldintzak. 16 urtetik beherako haurren kasuan, nagusi batez lagunduta joan behar dutenez, adin nagusiko herritarrak eman beharko du izena.\nEkintza bakoitzeko 15 leku bikoitz jasoko ditu Udalak, hau da, guztira 30 lagunek igo ahal izango dute balkoira. Esan bezala, eskaera maila altua izan ohi denez, behin izen emate epea amaituta, ekainaren 12an, zozketa egingo da izena ematen duten guztien artean aipatu lekuak betetzeko. Aukeratuek ezingo dute ekintza batean baino gehiagotan parte hartu, horregatik, izena emateko orduan, herritarrek interes ordenaren arabera zehaztu beharko ditu balkoitik ikusi nahi dituen ekintzak.


Graduondokoen eskaintza aurkeztuko du EHUk Master Astean . El Correo\nAurreko urteetan bezala, 115 master ofizialak, berezko tituluak eta 65 doktorego programak aurkeztuko ditu Unibertsitateak\n20 marzo 201708:14\nMaster Astea ospatuko du Euskal Herriko Unibertsitateak bihar, etzi eta martxoaren 23an, aurreko edizioetako arrakasta ikusita, eta graduondokoen eskaintza «zabala eta aberatsa» aurkeztuko du bertan. EHUk jakinarazi duenez, «aukera paregabea» izango da informazio zuzena jasotzeko programen arduradunen, irakasleen eta aurreko urteetako ikasleen ahotik.\nMaster Astea bihar, etzi eta martxoaren 23an izango da Arabako campusean (Lascaray Ikergunean), Gipuzkoako campusean (Carlos Santamaria) eta Bilboko Bizkaia Aretoan, hurrenez hurren. Aurreko edizioetan 1.500dik gora lagunek parte hartu zuten.\n«Etorkizuna hobetu nahi dutenek graduondoko batean prestakuntza aparta jasoz kalitateko irakasleekin eta profesional espezializatuekin modua izango dute EHUn eskaintzen diren aukera guztiak ezagutzeko», adierazi du.\nAurreko urteetan bezala, 115 master ofizialak, berezko tituluak (jardun profesionalari begira dauden espezializazio handiko tituluak; unibertsitateak 30 baino gehiago eskaintzen ditu) eta 65 doktorego programak aurkeztuko ditu EHUk. Jakintza arlo guztietan eskaintzen dira graduondokoak: Zientzia Esperimentaletan, Osasun Zientzietan, Ingeniaritza eta Arkitekturan, Gizarte eta Lege Zientzietan, Artean eta Giza Zientzietan.\nIkasketa hauetan, ikasleak harremanetan jartzen dira nazioarteko ikerketa taldeekin, teknologia guneekin, enpresa eta erakundeekin, unibertsitateak 800 hitzarmenetik gora sinatu baititu I+G+B zentroekin, erakundeekin eta enpresekin bere master eta doktorego programetarako.\nJardunaldiaren formatua antzekoa izango da campus guztietan: standak egongo dira master, doktorego programa eta berezko tituluei buruzko informazioa emateko azken mailako ikasleei eta graduondokoen bidez espezializazioa lortu nahi duten tituludunei. Standak 15:30etik 19:30era bitartean egongo dira zabalik Araban eta Gipuzkoan, eta 15:00etatik 19:30era Bizkaian.\nAldi berean, graduondoko tituluen aurkezpenak egingo dira, eta interesa dutenek aukera izango dute titulu bakoitzeko irakasleekin zuzenean berba egiteko eta zalantza guztiak argitzeko. Gainera, aitorpen ekitaldi bat egingo da iazko master ikaslerik onenentzat, eta diploma emango diete Master eta Doktorego Eskolako zuzendariak eta errektorego taldeak.


About: dbpedia-eu:Abertzale_Sozialisten_Batasuna Goto Sponge NotDistinct Permalink\nAbertzale Sozialisten Batasuna (ASB) legez kanpo dagoen Batasunarekin lotutako zenbait lagunek 2007ko martxoaren 27an Espainiako Barne Ministerioan erregistratzen saiatu ziren alderdi politikoaren izena da. Maiatzaren 27ko foru eta udal hauteskundeetan parte hartzeko alderdi berriak erregistratzeko epea bukatu baino egun bat lehenago erregistratu zuen Marije Fullaondo politikariak. Batasuneko hainbat kideren arabera (Arnaldo Otegi eta Pernando Barrena, besteak beste), ASB "ezker abertzaleak, Alderdien Legea betez, alderdi politiko bat erregistratzeko egindako saiakera" izan zen.\nAbertzale Sozialisten Batasuna (ASB) legez kanpo dagoen Batasunarekin lotutako zenbait lagunek 2007ko martxoaren 27an Espainiako Barne Ministerioan erregistratzen saiatu ziren alderdi politikoaren izena da. Maiatzaren 27ko foru eta udal hauteskundeetan parte hartzeko alderdi berriak erregistratzeko epea bukatu baino egun bat lehenago erregistratu zuen Marije Fullaondo politikariak. Batasuneko hainbat kideren arabera (Arnaldo Otegi eta Pernando Barrena, besteak beste), ASB "ezker abertzaleak, Alderdien Legea betez, alderdi politiko bat erregistratzeko egindako saiakera" izan zen. Espainiako Estatuaren Abokatuak eta Fiskaltzak, baina, ASB alderdiaren erregistroa geldiarazi zuten, alderdi hau "Batasunaren jarraipena" zelakoan. 2007ko maiatzaren 16an, foru eta udal hauteskunde kanpainaren barnean, Espainiako Auzitegi Gorenak Abertzale Sozialisten Batasunaren erregistroaren ukoa berretsi zuen.


“Hiria zugandik gertu” - ankulegi\n“Hiria zugandik gertu”\nHiria zugandik gertu etorkinentzako baliabideen gida bat da, Ankulegi Antropologia Elkarteak egina eta Donostiako Udalak argitaratua. Donostialdera iritsitako etorkinei ongietorria ematea eta gure artean kokatzen laguntzea da gidaren helburua.\nHiria zugandik gertu 2003an argitaratu zen estreinakoz, eta 2008an eguneratu zen Hiria zugandik gertu. Donostiako komunitate baliabideen gida izenburupean.\nGidaren edukia lau ataletan banatuta dago:\nLehen mailako premiak: bizilekua, erroldatzea eta egoera arautzea.\nBigarren mailako premiak: enplegua, osasuna, hezkuntza, gizarte-zerbitzuak, erakundeak eta emakumea.\nHirugarren mailako premiak: elkarteak, auzitegiak, komunikabideak, gurtza-lekuak.\nIdatziz emandako informazioaren osagarri, hiriaren plano bat ageri da gidan bertan, deskribatutako gizarte-baliabide horiek guztiak non dauden zehazten duena.\n2003ko bertsioa bi formatutan aurkeztu zen:\nEdukia: komunitate-baliabideak eskura izateko eta lekuak aurkitzen laguntzeko oinarrizko informazioa.\nHartzaileak: hirian dauden baliabideak oraindik ondo ezagutzen ez dituzten etorkinak.\nHizkuntzak: euskara, gaztelania, frantsesa, ingelesa eta arabiera.\nBanaketa: hirira iristeko guneetan, gizarte-zerbitzuen zentroetan, harrera-zentroan, Udaltzaingoan, Enplegu Sailean, eta hiriko beste erakunde eta elkarte batzuetan.\nCD-ROMa + triptikoa:\nEdukia:etorkinen eskura dauden zerbitzuei eta komunitate-baliabideei buruzko informazio zabalagoa.\nHartzaileak:hiriko harrera-teknikariak eta laguntza soziokomunitarioan diharduten teknikariak.\nTresna gehigarriak:Internet bidezko bilatzaile eta eguneratzailea.\nHizkuntzak:euskara eta gaztelania.\nDonostiako Udaleko Gizarte Ongizate Sailak gida egiteko emandako diru-laguntza.\nEusko Jaurlaritzako Etxebizitza eta Gizarte Gaietarako Sailak, toki-erakundeei laguntzeko planaren bidez, gida egiteko emandako diru-laguntza.


Lege Oharra | Karabeleko\nAgiri honek www.karabeleko.org webguneko informazio eta zerbitzuak eskaintzeko baldintzak arautzen ditu.\nwww.karabeleko.org webgunea KARABELEKOk sortu du eta, beraz, elkartearen jabetza da. KARABELEKOk Hernaniko Portu Auzoa 34n (P.K. 20120) du bere egoitza eta G 75109785 I.F.K. dauka.\nKARABELEKOk, webguneko erabiltzaileei jakinarazi nahi die ondorengo legeek ezarritako baldintza guztiak betetzen dituztela: uztailaren 11ko Informazio eta Merkataritza Elektronikoko Gizarte Zerbitzuen 34/2002 Legea, abenduaren 28ko Informazio Gizartearen Sustapenerako Neurrien 56/2007 legea eta abenduaren 13ko Izaera Pertsonaleko Datuen Babeserako 15/1999 Estatuko Lege Organikoa, baita honen garapenerako araudia ere (abenduaren 21eko RD 1720/2007-aren bitartez onartzen den Lege Organikoaren araudiaren garapena Izaera Pertsonaleko Datu Babesaren 15/1999 Legeari dagokionez).\nWebgunearen zerbitzuak erabiltzeak esan nahi du erabiltzaileak bertako lege oharrak ezagutu eta onartzen dituela eta bertako materialaren erabileraren gaineko baldintza eta zehaztapenak onartzen dituela. Horregatik, KARABELEKOk zerbitzuak erabili aurretik dokumentu hau irakurtzea gomendatzen du.\nWebguneko sarbide eta erabileraren doako izaera: KARABELEKOk eskainitako zerbitzuek doako izaera dute erabiltzaileentzat.\nKARABELEKOk, bere zerbitzuak hobetzeko, aurretik esan gabe aldatu ahal izango ditu bere webguneko xehetasun eta irudiak, bai eta bestelako informazioa ere. Erabiltzaileek webgunearen bitartez izango dute aldaketa hauen berri.\nWebgune honetako testuak, irudiak, animazioak, diseinua, egitura, datu baseak eta gainerako edukiak KARABELEKOren jabetzakoak dira. KARABELEKOri dagozkio, soilik, eduki hauekiko hedapen, erreprodukzio, komunikazio publiko edota aldaketak egiteko ahalmena.\nKARABELEKOk ez du ziurtatzen webgunerako sarbidean arazo edota okerrik ez egotea, ezta bere edukietan ere edota hauek eguneratuak egotea. KARABELEKOk, sor daitezken oker edo arazo hauen berri izan bezain laster saiatuko da konponbidea ematen.\nKARABELEKOk ez ditu bere gain hartuko segurtasun arazoak edota erabiltzailearen sistema informatikoan (hardware eta softwarean) edota bertan jasoak dauden dokumentu eta fitxategietan sor daitezkeen kalteak, arrazoi hauen ondorio badira:\nErabiltzailearen webguneko zerbitzu eta edukiak bisitatzeko erabili duen ordenagailuak birusik badu\nNabigatzailearen funtzionamendu okerragatik\nEdota aurrekoen bertsio zaharkituak erabiltzeagatik\nKARABELEKO edo hirugarrenekiko jabetza intelektualaren eskubideei buruzko alderdiak, markak, patenteak eta copyrightak urratu horiek transmitituz edota hedatuz.\nBidegabeko lehiarik edota legez kanpoko publizitaterik egitea eduki eta informazioen hedapen, transmisioaren…bitartez. KARABELEKO kaltetu sinesgarritasun, zehaztasun, edukien egunerokotasun eta egokitasun faltagatik, edozein legezko erreklamazioen aurrean.\nErabiltzaileen datuak ez dizkiegu hirugarrenei lagako erabiltzailearen baimenik gabe. KARABELEKOk beti errespetatuko ditu bidalitako datuak, Izaera Pertsonaleko Datuen Babeserako 15/1999 Lege Organikoaren jarraibideak errespetatuz.\nJasotako datuen aurka egiteko, horiek kontsultatzeko, zuzentzeko, baliogabetzeko eta horien gaineko baimena bertan behera uzteko eskubidea izango duzu egoitza sozialera zuzenduz (Portu Auzoa, 34 - 20120, Hernani) edo info@karabeleko.org helbidera emaila bidaliz.\nIzaera Pertsonaleko Datuen Babeserako 15/1999 Lege Organikoaren arabera, nik bidalitako datuak KARABELEKOren jabetzakoa den fitxategi batean gorde daitezen onartzen dut. Datu horiek elkartearen kudeaketa helburuetarako eta zurekin harremanetan jartzeko erabiliko dira. Zure datuak ez dizkiegu hirugarrenei lagako zure baimenik gabe. Jasotako datuen aurka egiteko, horiek kontsultatzeko, zuzentzeko, baliogabetzeko eta horien gaineko baimena bertan behera uzteko eskubidea daukazu KARABELEKOren egoitza sozialera zuzenduz (Portu Auzoa 34 - 20120, Hernani, Gipuzkoa) edo info@karabeleko.org helbidera emaila bidaliz.\nKARABELEKOk erabiltzaileari jakinarazi nahi dio webguneak “cookiak” erabiltzen dituela, horiek erabiltzailearen ordenagailuan jasotzen diren informazio fitxategiak dira webgunearen gaineko nabigazioa errazten dutenak. (Adib. Behin eta berriz erabiltzaile eta pasahitza txertatzen ez aritu beharra). Inongo kasutan cookiek ez dute izaera pertsonala duten datuen jasotze edota aldaketarik eragingo. Halere, erabiltzaileak nabigatzailea moldatu dezake fitxategi hauek ordenagailuan gorde ez daitezen.\nWebgunera esteka duten eduki eta zerbitzuak: Webgunerako sarbide zerbitzuek estekak (HIPERLINKAK), direktorioak edota bilatzaileak izan ditzakete eta horien bitartez erabiltzailea beste orrialde edota webgune batzuetara pasa daiteke. Kasu horietan, KARABELEKO zerbitzu mailegatzailea litzateke uztailaren 11eko Informazio eta Merkataritza Elektronikoko Gizarte Zerbitzuen 32/2002 Legearen 17. Artikuluaren arabera. Ondorioz, KARABELEKOk webgunean txertatutako esteketan jasoa dagoen informazio, eduki eta zerbitzuen erantzule izango da soilik. Edozein kasutan, erabiltzaileak estekaren batean legez kanpoko edukiak daudela uste badu KARABELEKOrekin kontaktuak jar daiteke, baina horrek ez du KARABELEKO esteka hori kentzera derrigortzen.\nKARABELEKOk ez du kanpo esteken gaineko ardurarik bereganatuko, ez baitute horien gaineko kontrolik. Beraz, erabiltzeak onartzen du webgune horien gaineko nabigazioaren ardura.\nHalaber, KARABELEKOk ez du webguneko edukien esteken gaineko ardurarik hartzen, kanpoko estekak badira, eta ez du bermatzen esteka horietan birusik ez egotea, ez eta sistemetan (hardware eta software) edota bertako dokumentu eta fitxategietan kalterik ez eragitea ere.\nWebguneko zerbitzuek, printzipioz, zehaztugabeko iraupena dute. Baina KARABELEKOk edozein momentutan zerbitzua bukatutzat emateko edota bertan behera uzteko ahalmena du. Kasu horretan KARABELEKOk zerbitzua eskaintzez utzi baino 30 egun lehenago erabiltzaileei gertatuko denaren berri eman behar die.\nAgiri honen baitan jaso ez dena espainiar legediaren arabera interpretatu eta zuzenduko da. Webgunearen gaineko erabileran edota sarbidean arazorik balego, KARABELEKO eta erabiltzailea, Donostiako (Espainia) Auzitegi eta Epaimahaien pean jartzen dira.\nLanda Garapeneko Nekazaritzaren Europako Funtsa: Europak landa eremuetan inbertitzen du.


Ekaina da eta sexu askapenaz idatzi nahi nuen. Badakizue, ekainak 28an gay, lesbiana, trans, bisexual eta ingurukook gure askapen eguna ospatzen dugu. Guri bakarrik ez, jende askori beteko zaio ahoa gaiarekin, ze toleranteak garen, zenbat errespetatzen ditugun aukera guztiak eta ze gaizki iruditzen zaigun LGTBfobia eta diskriminazioa. Eta nik ere idatzi nezake honi buruz, baina egia esan gaur ligatzera aterako naiz, ea nola doan asuntoa. Ez delako hain erreza.\nLGTB pertsonok leku propioak behar ditugu momentu askotan. Nahiko genuke beste edonor bezala jardun munduan, baina seguru egon gaitezkeen lekuak ez dira hainbeste. Edo esango didazue jada ez dela gertatzen beste mutil bati muxu emateagatik begirada txarrak, hitz zatarrak, kolpeak ere jasotzea? Uste dut ekainak 28ko manifestazioaren ostean jai bat dagoela, gerturatuko naiz. Jendea ezagutzera, bai. Lagunak egitera, noski. Ospatzera. Eta aber ligatzen dudan apurtxo bat.\nHonetan pentsatzen hasi orduko konturatzen naiz ez dela hain erraza izango. Berehala burutik pasa zait: eta inork ez banau gustoko? Ez banago nahikoa argal, edo argalegi banago? Edo ez banaiz ikusi ditudan web eta blogetan agertzen diren mutil gay estilokoa? Uff. Beldurra. Heteronormatibitateak nire egokitasuna zalantzan jartzen du, eta hori gutxi balitz, kondizio batzuk bete behar ditut LGTB mundutxoan onartua izateko. Jope, nik ere nire rollitoak izan nahi ditut.\nBurua bueltaka hasi zait, ezkerreko eskuaz nire buruari masaileko bat eman diodan arte. Nire gorputza egokia den edo ez pentsatu ordez hobe dut nire burua hobeto eta gehiago maitatzen ikasi. Beldurra izan ordez hobe dut irekia izan eta ahal dudan lasaien bizi. Dexente lasaitu naiz, badakit ez dela erreza nire burua onartzea, baina askoz zailagoa da, ezinezkoa, izaera eta itxura zehatz bat izateko gogoz nirea aldatzea. Saiatu arren, ez da aterako, eta gainera... ez dut nahi! Kuadrilako Mireni entzun nion behin hori, eta arrazoia zuen, noski baietz.\nHan joan gara manira, lagun kuadrilatxo bat. Eta osteko jaira gerturatu ere. Dantza egin dugu txoroen pare, hitz egin, kanpoan jarrita egon gara tarteka, gure kontuez hitz egiten. Azkenean ez dut ligatu. Bueno, hurrengoan, ez da munduko inportanteena ere. Jaiko ederrenak izan gara, zalantza gabe, eta baimenik eskatu gabe.